MT Il-Ġurnal Uffiċjali ta’ l-Unjoni Ewropea C 287/1

IL-KONTIJIET ANNWALI TAL-KOMUNITAJIET EWROPEJ

IS-SENA FINANZJARJA 2007

Volum I

DIKJARAZZJONIJIET FINANZJARJI KKONSOLIDATI U RAPPORTI KKONSOLIDATI DWAR L-IMPLIMENTAZZJONI TAL-BAĠIT

(2008/C 287/01)

WERREJ

Nota li takkumpanja l-kontijiet konsolidati

L-avvenimenti prinċipali u l-punti ewlenin

L-implimentazzjoni u l-kontabilizzazzjoni tal-baġit tal-UE

PARTI I: Dikjarazzjonijiet finanzjarji konsolidati tal-komunitajiet ewropej u noti ta' spjegazzjoni

A. Karta tal-Bilanċ

B. Kont tar-Riżultat Ekonomiku

C. Tabella tal-Flussi tal-Flus

D. Dikjarazzjoni tal-Bidliet fl-Assi Netti

E. Noti mad-dikjarazzjonijiet finanzjarji

PARTI II: Rapporti kkonsolidati dwar l-implimentazzjoni tal-baġit tal-komunitajiet ewropej u noti ta' spjegazzjoni

A. Rapporti konsolidati dwar l-implimentazzjoni tal-baġit

B. Noti ta' spjegazzjoni mar-rapporti kkonsolidati dwar l-implimentazzjoni tal-baġit

NOTA LI TAKKUMPANJA L-KONTIJIET KONSOLIDATI

Il-kontijiet annwali konsolidati tal-Komunitajiet Ewropej għas-sena 2007 tħejjew skont l-informazzjoni ppreżentata mill-istituzzjonijiet u korpi oħrajn taħt l-Artikolu 129.2 tar-Regolament Finanzjarju. B'dan niddikjara li tħejjew f'konformità mat-Titolu VII tar-Regolament Finanzjarju tal-KE u skont il-prinċipji, regoli u metodi tal-kontabilità stipulati fl-anness tar-rendikonti finanzjarji.

Ksibt l-informazzjoni kollha neċessarja għall-produzzjoni tal-kontijiet, li juru l-assi u l-obbligi tal-Komunitajiet Ewropej u l-implimentazzjoni tal-baġit, mingħand l-uffiċjali tal-kontijiet ta' dawn l-istituzzjonijiet u l-korpi, li ċċertifikaw l-affidabbiltà tal-istess.

B'dan niċċertifika li skont din l-informazzjoni, u wara l-verifiki li dehrli neċessarji biex niffirma l-kontijiet tal-Kummissjoni Ewropea, għandi assigurazzjoni raġonevoli li l-kontijiet jippreżentaw veduta vera u ġusta tal-pożizzjoni finanzjarja tal-Komunitajiet Ewropej fl-aspetti materjali kollha.

Brian GRAY Uffiċjal tal-Kontabilità tal-Kummissjoni Ewropea

L-AVVENIMENTI PRINĊIPALI U L-PUNTI EWLENIN

Il-kontijiet annwali tal-Komunitajiet Ewropej tal-2007 huma t-tielet ġabra ta' kontijiet li tħejjew skont ir-regoli dwar l-użu tal-kontabilità bbażata fuq id-dovuti li ddaħħlu mill-Komunitajiet Ewropej fl-2005. Fl-2007 kien hemm ukoll aġġornament tar-Regolament Finanzjarju applikabbli għall-baġit ġenerali tal-Komunitajiet Ewropej u l-verżjoni l-ġdida daħlet fis-seħħ fl-1 ta' Mejju 2007.

Bħal f'kull ġabra ta' kontijiet, il-Kummissjoni ħadmet biex ittejjeb dak li ġie ppubblikat qabel, bil-għan partikolari li tipprovdi lill-qarrej tagħrif aktar rilevanti u li jinftiehem.

Rigward il-preżentazzjoni tal-kontijiet tal-2007, ta' min isemmi l-bidliet li ġejjin:

— Ġiet introdotta taqsima ġdida li tispjega kif il-baġit tal-EU jiġi implimentat u kkontabilizzat. Din it-taqsima tagħti spjega ta' kif il-Komunitajiet huma ffinanzjati u kif il-flus, jintefqu, jiġu kkontrollati u kkontabilizzati.

— Ġiet miżjuda wkoll taqsima li tispjega aħjar l-irkupru ta' ħlasijiet mhux dovuti, inklużi dettalji dwar l-ammonti involuti (ara t-Taqsima E.6).

— It-tabelli tal-implimentazzjoni tal-baġit issa huma ppreżentati f'miljuni ta' euro. Ġiet miżjuda wkoll tabella ta' sinteżi sabiex tagħti ħarsa aktar ċara lejn id-dħul u l-infiq tal-baġit.

— Għall-ewwel darba ġiet ipprovduta wkoll rikonċiljazzjoni tar-riżultat ekonomiku tar-riżultat tal-baġit, fin-noti.

Fl-aħħar nett, għandu jiġi nnutat li l-ambitu tal-konsolidazzjoni żdied sa mill-2006 — issa hemm tliet impriżi konġunti meta kien hemm biss waħda fl-2006, u issa hemm 26 aġenzija kkonsolidata meta kien hemm 24 fl-2006.

PUNTI EWLENIN IMPORTANTI FIL-KONTIJIET ANNWALI TAL- 2007

— Il-bilanċ pożittiv tal-baġit kompla jonqos minn EUR 1 848 miljun għal EUR 1 529 miljun.

— Ir-riżultat ekonomiku għas-sena żdied minn bilanċ pożittiv ta' EUR 197 miljun fl-2006 għal bilanċ pożittiv ta' EUR 7 462 miljun fl-2007.

— L-assi totali żdiedu minn EUR 67 332 miljun fl-2006 għal EUR 75 386 miljun, filwaqt li l-obbligazzjonijiet totali żdiedu minn EUR 131 550 miljun għal EUR 134 006 miljun. Id-differenza bejn l-assi u l-obbligazzjonijiet ser tkun iffinanzjata fil-futur immedjat mill-fondi baġitarji diġà vvutati, jew garantiti mill-Istati Membri fuq medda ta' żmien twila.

L-IMPLIMENTAZZJONI U L-KONTABILIZZAZZJONI TAL-BAĠIT TAL-UE

1. IT-TĦEJJIJA TAL-BAĠIT ANNWALI

Il-Baġit tal-UE jiffinanzja firxa wiesgħa ta' politiki u programmi madwar l-Unjoni. Skont il-prijoritajiet stabbiliti mill-Istati Membri, il-Kummissjoni twettaq programmi, attivitajiet u proġetti speċifiċi fil-qasam. Dawn jistgħu jvarjaw minn appoġġ għal proġetti tal-edukazzjoni għall-mobilità tal-istudenti u l-għalliema, sa proġetti mmirati li jappoġġjaw ambjent tax-xogħol aħjar għall-ħaddiema fl-UE, u t-tisħiħ tal-kontroll tal-fruntieri esterni.

Kważi 95 % tal-baġit tal-UE jmur għall-finanzjament ta' dawn il-policies u attivitajiet tal-UE, li ġew maqbula mill-Istati Membri kollha. Ir-rabta diretta bejn il-baġit annwali u l-policies tal-UE hija assigurata permezz tal-ibbaġittjar ibbażat fuq l-attivitajiet (ABB). In-nomenklatura tal-baġit ibbażata fuq l-attivitajiet, li ġiet introdotta għall-ewwel darba fil-baġit tal-2004, tippermetti identifikazzjoni ċara tal-oqsma ta' politika tal-Unjoni Ewropea u tal-ammont totali ta' riżorsi allokati għal kull wieħed minn dawn l-oqsma.

It-32 qasam ta' politika huma suddiviżi f'madwar 200 attività, li minnhom aktar minn 110 jinkludu intestaturi operattivi tal-baġit u għalhekk huma riflessi fin-nomenklatura tal-baġit bħala kapitoli tal-baġit. Dawn l-oqsma ta' politika huma fil-biċċa l-kbira operattivi, peress li l-attivitajiet ċentrali tagħhom għandhom l-iskop li minnhom jibbenefikaw terzi, kull wieħed fl-ambitu ta' attività rispettiv tiegħu. Oqsma oħra ta' politika, madankollu, huma orizzontali u jassiguraw li l-Kummissjoni taħdem kif xieraq, bħal fil-każ tal-“Koordinazzjoni u Pariri Legali”, u l-“Baġit”. L-istruttura tal-attivitajiet tipprovdi qafas kunċettwali komuni għall-għażla tal-prijoritajiet, l-ippjanar, l-ibbaġitjar, il-monitoraġġ u r-rappurtar, bl-għan prinċipali li jittejjeb l-użu effiċjenti, ekonomiku u effettiv tar-riżorsi.

Il-proċedura interna għall-adozzjoni tal-abbozz tal-baġit tibda bit-tħejjija tiegħu mill-Kummissjoni qabel ma jgħaddi għand il-Kunsill, li jista' jagħmel emendi jekk iħoss li dawn ikunu meħtieġa. Il-baġit aġġornat imbagħad imur għand il-Parlament Ewropew, li jista' huwa wkoll jipproponi emendi jew jaċċetta jew iwarrab l-abbozz kurrenti. Ladarba jkun hemm qbil dwar l-emendi u l-aġġornamenti kollha (inkluż, jekk meħtieġ, abbozz ġdid għal kollox propost mill-Kummissjoni) il-baġit ikun adottat lejn nofs Diċembru mill-Parlament. Il-President tal-Parlament jiddikjara l-baġit adottat u mbagħad dan jista' jiġi implimentat.

2. KIF INHI FFINANZJATA L-KE?

Il-KE għandha żewġ kategoriji ewlenin ta' finanzjament: Dħul mir-riżorsi proprji u dħul varju

2.1. Dħul minn riżorsi proprji u riċevibbli

Dħul ġej minn riżorsi proprji huwa dovut awtomatikament lill-UE sabiex jippermettilha tiffinanzja l-baġit tagħha mingħajr il-ħtieġa ta' deċiżjoni sussegwenti mill-awtoritajiet nazzjonali (fl-2007 dan kien 93 % tad-dħul totali tagħha). L-ammont globali tar-riżorsi proprji meħtieġ għall-iffinanzjar tal-baġit huwa determinat min-nefqa totali bit-tnaqqis ta' dħul ieħor. L-ammont totali ta' riżorsi proprji ma jistax jaqbeż il-1,24 % tad-dħul gross nazzjonali (DGN) tal-UE. Ir-riżorsi proprji jistgħu jinqasmu fil-kategoriji li ġejjin:

1. Ir-riżorsi proprji tradizzjonali (RPT) jikkonsistu f'dazji doganali, dazji agrikoli u imposti fuq iz-zokkor. Dawn ir-riżorsi proprji jitħallsu mill-operaturi ekonomiċi u jinġabru mill-Istati Membri f'isem l-UE. Madankollu, l-Istati Membri jżommu 25 % bħala kumpens għall-ispejjeż tal-ġbir tagħhom. Id-dazji doganali u d-dazji agrikoli jinżammu fuq importazzjonijiet ta' prodotti li jkunu ġejjin minn pajjiżi terzi, b'rati bbażati fuq it-Tariffa Doganali Komuni. L-imposti fuq iz-zokkor jitħallsu mill-produtturi taz-zokkor sabiex jiġu ffinanzjati r-rifużjonijiet tal-esportazzjoni għaz-zokkor. Ir-RPT normalment jirrappreżentaw madwar 15 % tad-dħul totali tar-riżorsi proprji.

2. Ir-riżorsa proprja bbażata fuq it-taxxa fuq il-valur miżjud (VAT) tinżamm fuq il-bażijiet tal-VAT tal-Istati Membri, li huma armonizzati għal dan l-għan f'konformità mar-regoli tal-Komunità. L-istess perċentwal jinżamm fuq il-bażi armonizzata ta' kull Stat Membru. Madankollu, il-bażi tal-VAT li trid titqies għandha limitu massimu ta' 50 % tad-DGN ta' kull Stat Membru. Ir-riżorsa proprja bbażata fuq il-VAT normalment tirrappreżenta madwar 15 % tad-dħul tar-riżorsi proprji.

3. Ir-riżorsa bbażata fuq id-dħul gross nazzjonali (DGN) hija użata sabiex tibbilanċja d-dħul u l-infiq tal-baġit, jiġifieri sabiex tiffinanzja l-parti tal-baġit li mhix koperta mis-sorsi l-oħra tad-dħul. L-istess rata perċentwali hija miżmuma fuq id-DGN ta' kull Stat Membru, li huwa stabbilit skont ir-regoli tal-Komunità. Ir-riżorsa proprja bbażata fuq id-DGN normalment tirrappreżenta madwar 70 % tad-dħul tar-riżorsi proprji.

Fir-rigward tal-ħlas ta' dawn l-ammonti, kontijiet separati jinkludu r-riżorsi proprji tradizzjonali li, skont l-Artikolu 6(3)(b) tar-Regolament (KE, Euratom) Nru 1150/2000, ġew stabbiliti mill-Istati Membri iżda ma tpoġġewx għad-dispożizzjoni tal-Komunitajiet għaliex għadhom ma ġewx irkuprati jew garantiti, jew għaliex ġew kontestati. Kull Stat Membru jibgħat lill-Kummissjoni dikjarazzjoni kull tliet xhur ta' dawn il-kontijiet, bid-dettalji li ġejjin għal kull tip ta' riżorsa:

— il-bilanċ pendenti tat-trimestru preċedenti,

— l-ammonti rkuprati matul dak it-trimestru,

— rettifiki tal-bażi (korrezzjonijiet/kanċellamenti) matul dak it-trimestru,

— ammonti li ġew imħassra,

— il-bilanċi li għandhom jiġu rkuprati fit-tmiem tal-istess trimestru.

Meta r-riżorsi proprji tradizzjonali mill-kont separat ikunu rkuprati, huma jridu jitpoġġew għad-dispożizzjoni tal-Kummissjoni sa mhux aktar tard mill-ewwel jum ta' xogħol wara d-19-il jum tat-tieni xahar wara x-xahar li matulu l-intitolament kien irkuprat.

Tnaqqis fil-valur kontabbli ta' intitolamenti fil-kont separat għandhom isiru sabiex jirriflettu s-sitwazzjonijiet fejn l-irkupru effettiv ma jkunx probabbli. Dan it-tnaqqis fil-valur kontabbli huwa bbażat fuq stimi magħmula mill-Istati Membri nfushom skont l-Artikolu 6(4)(b) tar-Regolament tal-Kunsill (KE, Euratom) Nru 1150/2000 li jistipula li: “Flimkien mad-dikjarazzjoni finali ta' kull trimestru għall-istess sena, l-Istati Membri se jippreżentaw l-ammont totali għall-intitolamenti inklużi fil-kont separat tal-31 ta' Diċembru ta' dik is-sena li l-irkupru tagħhom sar improbabbli.”

Fuq il-bażi tal-istimi mibgħuta mill-Istati Membri, it-tnaqqis fil-valur kontabbli jsir fuq il-partita għar-riċevibbli mill-Istati Membri fuq in-naħa tal-assi tal-karta tal-bilanċ. Madankollu, dan ma jfissirx li l-Kummissjoni qed taċċetta li mhux se jkun hemm irkupru fil-futur tal-ammonti koperti mill-aġġustament fil-valur kontabbli. Anki meta l-irkupru jkun jidher improbabbli ħafna, jekk mhux prattikament impossibbli, dan mhux bilfors ifisser li dawn l-ammonti jkunu mitlufa għall-baġit tal-Komunità bħala riżorsi proprji tradizzjonali. Dan għaliex intitolamenti mhux irkuprati huma mitlufa biss jekk l-Istat Membru jkun eżawrixxa l-modi kollha li hu marbut li juża sabiex iwettaq l-irkupru. Fejn l-Istat Membru ma jagħmilx dan, huwa miżmum finanzjarjament responsabbli u jkollu jħallas l-ammont lill-baġit tal-Komunità skont l-Artikolu 17(2) tar-Regolament (KE, Euratom) Nru 1150/2000.

2.2. Dħul varju

Id-dħul varju li jirriżulta mill-attivitajiet tal-Komunità Ewropea jikkostitwixxi madwar 7 % tad-dħul totali. Hemm, pereżempju, multi tal-kompetizzjoni u ordnijiet ta' rkupru lil debituri privati u pubbliċi fir-rigward tal-ġestjoni ta' proġetti tal-Komunità (bħal fl-eżempju aktar 'il fuq). Ħlasijiet ta' penali imposti mill-Qorti tal-Ġustizzja fuq Stati Membri li jonqsu milli jikkonformaw ma' sentenza mogħtija jaqgħu wkoll f'din il-kategorija. Il-Kummissjoni tamministra mijiet ta' eluf ta' proġetti kull sena u jenħtiġilha tistabbilixxi madwar 12 000 ordni ta' rkupru kull sena. Kull dejn mhux imħallas fid-data li jkun dovut huwa suġġett għal imgħaxijiet. Fejn dejn ta' partijiet terzi tal-Komunità għajr Stati Membri jibqa' mhux imħallas, deċiżjonijiet tal-Kummissjoni (u l-Kunsill) li jimponu l-obbligu tal-ħlas huma infurzabbli direttament f'konformità mar-regoli tal-proċedura ċivili fis-seħħ fit-territorju fejn ikollu jsir l-infurzar. Id-debituri li jibqa' huma segwiti mis-Servizz Legali bl-għajnuna ta' ditti legali esterni.

3. KIF JIĠI ĠESTIT U MINFUQ IL-BAĠIT TAL-KOMUNITà

3.1. Nefqa operattiva primarja

In-nefqa operattiva tal-Komunitajiet Ewropej tkopri l-intestaturi differenti tal-perspettiva finanzjarja u tieħu forom differenti, li jiddependu fuq kif jitħallsu u kif jiġu ġestiti l-flus. Skont ir-Regolament Finanzjarju, il-Komunitajiet jimplimentaw il-baġit ġenerali permezz tal-użu tal-metodi li ġejjin:

Ġestjoni ċentralizzata diretta: din hija fejn l-implimentazzjoni tal-baġit issir direttament mill-Istituzzjoni jew korp tal-Komunità li jkunu responsabbli.

Ġestjoni ċentralizzata indiretta: din tirreferi għall-każijiet fejn il-Komunitajiet jafdaw l-inkarigu ta' ġestjoni ta' parti mill-baġit lil korp tal-Komunitajiet jew ta' Stat Membru.

Ġestjoni deċentralizzata: dawn huma l-każijiet fejn il-Komunitajiet jiddelegaw ċerti inkarigi għall-implimentazzjoni tal-baġit lill-pajjiżi terzi.

Ġestjoni maqsuma: b'mod simili, taħt dan il-metodu ta' ġestjoni, il-Komunitajiet jiddelegaw ċerti inkarigi għall-implimentazzjoni tal-baġit lill-Istati Membri.

Ġestjoni konġunta: taħt dan il-metodu, il-Komunitajiet jafdaw ċerti inkarigi ta' implimentazzjoni lil organizzazzjoni internazzjonali.

Il-biċċa l-kbira tan-nefqa, li din is-sena hija ta' EUR 90 biljun (2006: EUR 91 biljun) taqa' taħt l-intestatura “Ġestjoni Maqsuma” li tinvolvi d-delegazzjoni ta' inkarigi lill-Istati Membri, li jkopru oqsma bħall-infiq tal-agrikoltura u l-Azzjonijiet Strutturali.

3.2. L-atturi finanzjarji differenti

Il-Kulleġġ tal-Kummissarji jassumi r-responsabbiltà politika kollettiva iżda m'għandu prattikament l-ebda poteri ta' implimentazzjoni tal-baġit. Huwa jiddelega dawn l-inkarigi kull sena lill-uffiċjali pubbliċi individwali li jirrispondu lill-Kulleġġ u huma suġġetti għar-Regolamenti tal-Persunal. Il-persunal ikkonċernat — ġeneralment Diretturi-Ġenerali u Kapijiet tas-Servizzi — huma magħrufa bħala “Uffiċjali Awtorizzanti b'delega”. Min-naħa tagħhom huma jistgħu jerġgħu jiddelegaw l-implimentazzjoni tal-inkarigi tal-baġit lil “Uffiċjali Awtorizzanti b'sotto-delega”.

Ir-responsabbiltà tal-Uffiċjali Awtorizzanti tkopri l-proċess tal-ġestjoni kollu kemm hu, mid-deċiżjoni dwar x'għandu jsir sabiex jinkisbu l-objettivi tal-politika stabbiliti mill-istituzzjoni sal-ġestjoni tal-attivitajiet imnedija sew mil-lat operattiv u kif ukoll minn dak baġitarju, inkluż l-iffirmar ta' impenji legali, il-monitoraġġ tar-riżultati, it-twettiq ta' ħlasijiet u anki l-irkupru ta' fondi jekk meħtieġ. L-uffiċjali awtorizzanti għandhom ukoll l-inkarigu li jaraw li jsiru valutazzjonijiet sabiex tiġi analizzata l-vijabilità tal-proposti tagħhom (valutazzjonijiet ex ante) u li jivvalutaw is-suċċess u l-effiċjenza ekonomika tal-programmi li jkunu diġà qed jitwettqu (valutazzjonijiet interim u ex post). Ir-riżultati ta' dawn il-valutazzjonijiet huma użati sabiex jiġi mtejjeb il-proċess tat-teħid tad-deċiżjonijiet u jiżdiedu t-trasparenza, l-accountability u l-effiċjenza ekonomika tal-intervent tal-Komunità.

Il-ġestjoni finanzjarja soda u r-responsabbiltà xierqa huma assigurati f'kull DĠ permezz tas-separazzjoni tal-kontroll tal-ġestjoni (f'idejn l-uffiċjali awtorizzanti) mill-kontroll tal-verifika interna u l-konformità bi standards ta' kontroll intern ċari (ispirati mill-istandards internazzjonali tas-COSO), kontrolli ex ante u ex post, verifiki interni indipendenti abbażi ta' stimi tar-riskju, u rappurtar regolari dwar l-attivitajiet lill-Kummissarji individwali.

L-Uffiċjal tal-Kontabilità jwettaq l-ordinijiet ta' ħlas u rkupru mfassla mill-uffiċjali awtorizzanti u hu responsabbli għall-ġestjoni tat-teżor; jistabbilixxi r-regoli u l-metodi tal-kontabilità, jivvalida s-sistemi tal-kontabilità, iżomm il-kontijiet u jfassal il-kontijiet annwali tal-istituzzjoni, u jikkonsolidahom ma' dawk ta' entitajiet ikkonsolidati oħra. Minbarra dan, l-Uffiċjal tal-Kontabilità jeħtieġ li jiffirma l-kontijiet u jiddikjara li huma jagħtu stampa ċara u korretta tas-sitwazzjoni finanzjarja.

L-Awditur Intern, li mhuwiex attur finanzjarju fis-sens strett tal-kelma, huwa appuntat minn istituzzjoni sabiex jivverifika l-operat korrett tas-sistemi u l-proċeduri tal-implimentazzjoni tal-baġit u sabiex jagħti pariri lill-istituzzjoni dwar kwistjonijiet ta' ġestjoni tar-riskju. L-Awditur Intern joħroġ opinjonijiet indipendenti dwar il-kwalità tas-sistemi tal-ġestjoni u kontroll u jipprovdi rakkomandazzjonijiet dwar kif dawn il-proċeduri għandhom jiġu mtejba u kif tiġi promossal-ġestjoni finanzjarja tajba.

3.3. Impenji għall-infiq tal-baġit tal-UE

Ladarba l-baġit jiġi approvat, id-DĠ Baġit, permezz tas-sistema tal-kontabilità tal-Kummissjoni, ipoġġi l-fondi għad-dispożizzjoni tad-dipartimenti differenti tal-Kummissjoni u tal-korpi l-oħra skont ir-responsabbiltajiet tagħhom ta' politika skont sistema msejħa bbaġitjar ibbażat fuq l-attività. Pereżempju, ir-responsabbiltà għall-ġestjoni tal-linji tal-baġit li għandhom x'jaqsmu mal-ambjent jiġu delegati lill-Kummissjoni jew lill-kap — jew Direttur-Ġenerali — tad-DĠ Ambjent (li, f'dan il-kuntest, jissejjaħ l-Uffiċjal Awtorizzanti għal-linji tal-baġit ikkonċernati).

Qabel ma jsir impenn legali (pereżempju ftehim ta' kuntratt jew għotja) ma' parti terza, irid ikun hemm linja tal-baġit li tawtorizza l-attività kkonċernata fil-baġit annwali. Irid ikun hemm ukoll biżżejjed fondi fil-linja tal-baġit ikkonċernata sabiex tiġi koperta n-nefqa. Jekk jiġu ssodisfati dawn il-kundizzjonijiet, il-fondi meħtieġa jridu jiġu rriżervati fil-baġit permezz ta' impenn baġitarju magħmul fis-sistema tal-kontijiet tal-Kummissjoni.

Ladarba jitnieda impenn baġitarju mill-persuna responsabbli għall-proġett, magħrufa fil-Kummissjoni bħala “aġent inizjatur”, dan għandu jsegwi proċedura — jew “ċirkwit finanzjarju” — prestabbilit li huwa proċess ta' dokumenti fiżiċi u elettroniċi li jinvolvu mill-anqas tnejn min-nies (l-hekk-imsejjaħ prinċipju tal-“erba' għajnejn”), l-inizjatur u l-verifikatur. Iċ-ċirkwiti finanzjarji stabbiliti jipprovdu għal kontrolli finanzjarji u operattivi qabel l-impenn jiġi approvat mill-Uffiċjal Awtorizzanti responsabbli.

L-ebda flus ma jistgħu jintefqu mill-baġit tal-Komunità sakemm il-Kummissjoni jew korp ieħor tal-KE u l-benefiċjarju possibbli tal-fondi tal-Komunità ma jkunux daħlu f'impenn legali bil-miktub. Taħt ġestjoni ċentralizzata diretta, dan l-impenn legali jieħu l-forma jew ta' kuntratt ma' kuntrattur jew ta' ftehim ta' għotja ma' benefiċjarju.

Ladarba jkun approvat, l-impenn baġitarju jiġi rreġistrat fis-sistema tal-kontabilità baġitarja u l-approprjazzjonijiet jiġu kkunsmati f'konformità ma' dan. Dan, madankollu, m'għandu l-ebda effett fuq il-kontijiet ġenerali (jew il-ledger ġenerali) ladarba tkun għadha ma saret l-ebda nefqa. Dan għaliex is-sistema tal-kontabilità tal-Komunitajiet Ewropej fiha żewġ elementi separati imma marbuta:

(a) kontijiet tal-baġit, li jipprovdu rekord dettaljat tal-implimentazzjoni tal-baġit; u kif ukoll

(b) kontijiet ġenerali, li jintużaw għat-tħejjija tal-karta tal-bilanċ u r-riżultat ekonomiku.

Il-kontijiet tal-baġit isegwu l-impenji u l-ħlasijiet magħmula fuq il-madwar 1 150 linja tal-baġit fuq bażi ta' kuljum. Huma bbażati fuq il-prinċipju tal-kontabilità bbażata fuq il-ħlasijiet, immodifikat, li fih nefqa jew dħul jiġu rreġistrati fil-kontijiet biss meta l-flus jiġu impenjati, mħallsa jew riċevuti. Dan it-tip ta' kontabilità huwa tipiku tas-settur pubbliku fejn, storikament, kien hemm it-tendenza li l-enfasi tkun fuq il-baġit u l-implimentazzjoni tiegħu. Il-Parlament Ewropew, jiġifieri l-istituzzjoni li quddiemha l-eżekuttiv, il-Kummissjoni, tirrispondi, huwa naturalment ħerqan li jivverifika li x-xewqat li esprima fl-adozzjoni tal-baġit jitwettqu mill-eżekuttiv. Kull xahar, il-Kummissjoni tippubblika ċifri li jiddeskrivu l-istat kurrenti tal-implimentazzjoni tal-baġit (l-infiq) fuq is-sit tal-internet Europa. Iċ-ċifri jingħataw skont l-intestatura tal-perspettiva finanzjarja u skont il-qasam ta' politika.

Il-kontijiet ġenerali (jew il-ledger ġenerali) jużaw il-metodu ta' żamma tal-kotba double-entry sabiex juru d-dħul u l-infiq kollu matul is-sena finanzarja (u, għalhekk, ir-riżultat ekonomiku) u jistabbilixxu l-pożizzjoni finanzjarja tal-KE fil-forma ta' karta tal-bilanċ tal-assi u l-obbligazzjonijiet fil-31 ta' Diċembru ta' kull sena.

3.4. It-twettiq ta' ħlas

3.4.1. Regoli ġenerali

L-ebda ħlas ma jista' jsir jekk ma jkunx diġà ġie approvat impenn baġitarju mill-Uffiċjal Awtorizzanti tad-dipartiment tal-Kummissjoni li jkun qed jitratta l-operazzjoni kkonċernata. Meta jkollu jsir ħlas irid jiġi segwit proċess simili għal dak ta' impenn baġitarju. Dan isir fis-sistema tal-kontabilità u bi proċessi traċċabbli paralleli fiżiċi u elettroniċi. Għal darba oħra, il-proċess huwa mniedi mill-aġent inizjatur u finalment approvat mill-uffiċjal awtorizzanti b'sotto-delega. Ladarba l-ħlas ikun approvat, il-kontijiet sew baġitarji u kif ukoll ġenerali jiġu aġġornati awtomatikament.

Ladarba ħlas jiġi approvat fis-sistema tal-kontabilità, il-pass li jmiss huwa li jsir it-trasferiment għall-kont tal-benefiċjarju. Il-Kummissjoni, pereżempju, permezz tad-dipartiment tat-teżor tad-DĠ Baġit, tagħmel kważi l-ħlasijiet kollha tagħha permezz ta' trasferiment bankarju. Hija għandha kontijiet bankarji mat-Teżori, il-Banek Ċentrali u l-banek kummerċjali tal-Istati Membri.

Il-Kummissjoni tagħmel aktar minn miljun pagament fis-sena. Il-Kummissjoni tipparteċipa fi SWIFT (Society for Worldwide Interbank Financial Telecommunication). Kuljum, mill-inqas payment run waħda, mnedija taħt il-kontroll tad-dipartiment tat-teżor tad-Direttorat-Ġenerali għall-Baġit, tittraduċi l-ħlasijiet approvati fi struzzjonijiet ta' ħlas li jintbagħtu awtomatikament lill-banek tal-Kummissjoni, sabiex iħallsu lill-benefiċjarji indikati.

3.4.2. Prefinanzjament

Prefinanzjament huwa ħlas maħsub biex jipprovdi lill-benefiċjarju bi ħlas bil-quddiem ta' flus. Huwa jista' jinqasam f'numru ta' ħlasijiet fuq perjodu definit fil-ftehim partikolari ta' prefinanzjament. Il-float jew avvanz jintuża jew għall-iskop li għalih ikun provdut matul il-perjodu definit fil-ftehim jew jitħallas lura — jekk il-benefiċjarju ma' jkollux spejjeż eliġibbli huwa jkollu l-obbligu li jagħti lura l-avvanz ta' prefinanzjament lill-Komunitajiet Ewropej. Għalhekk, il-prefinanzjament imħallas mhux spiża definittiva sakemm il-kundizzjonijiet kuntrattwali relevanti jkunu ġew issodisfati u għalhekk huwa rreġistrat mal-assi fil-karta tal-bilanċ meta jsir il-ħlas inizjali. L-ammont tal-assi tal-prefinanzjament jitnaqqas (kompletament jew parzjalment) meta jiġu aċċettati l-ispejjeż eliġibbli u l-ammonti mogħtija lura. Meta l-ammont tal-prefinanzjament ikun kompletament jew parzjalment aċċettat mill-Komunitajiet, wara analiżi tal-eliġibilità ta' pretensjoni ta' spiża riċevuta (ara aktar 'l isfel), l-ammont aċċettat tan-nefqa eliġibbli jitneħħa mill-karta tal-bilanċ u jittieħed bħala spiża fil-kont tar-riżultat ekonomiku. Dan jista' jikklerja l-ammont tal-prefinanzjament kompletament jew parzjalment.

Il-prefinanzjament huwa vvalutat skont l-ammont rikuperabbli tiegħu, meta titqies l-eżistenza ta' garanzija relatata marbuta mal-prefinanzjament. Il-prefinanzjament irrekuperabbli mistenni huwa rikonoxxut bħala spiża fil-kont tar-riżultat ekonomiku u tnaqqis fil-valur kontabbli tal-prefinanzjament fil-karta tal-bilanċ. L-imgħax ġeneralment jiddaħħal fuq il-prefinanzjament kollu li jitħallas (eċċezzjonijiet notevoli huma l-ammonti mħallsa lill-Istati Membri jew bħala għajnuna għal qabel is-sħubija). Dan l-imgħax jinqasam fiż-żewġ kategoriji tal-prefinanzjament eżistenti skont min ikun il-propjetarju tiegħu — il-Komunitajiet Ewropej jew Partijiet Terzi. Id-differenza bejn iż-żewġ kategoriji hija dik li l-imgħax iġġenerat mill-ammonti tal-prefinanzjament tal-“Komunitajiet Ewropej” jibqa l-propjetà tal-Komunitajiet u għalhekk għandu jingħata lura lill-Komunitajiet, filwaqt li dak li jiddaħħal mill-prefinanzjament tal-“Partijiet Terzi” huwa l-propjetà tal-benefiċjarju.

3.4.3. Pretensjonijiet ta' spejjeż u eliġibilità tal-infiq

Xi żmien wara l-ħlas tal-avvanz, jew prefinanzjament, pretensjoni ta' spiża tasal għand il-korp relevanti tal-KE sabiex tiġġustifika kif l-ammont tal-prefinanzjament ikun intefaq mill-benefiċjarju skont il-kuntratt. Ir-ritmu ta' dawn il-pretensjonijiet ta' spejjeż matul is-sena huwa varjabbli u jiddependi fuq it-tip ta' azzjoni li tkun qed tiġi ffinanzjata u l-kundizzjonijiet kuntrattwali, u mhux neċessarjament jiġu riċevuti fl-aħħar tas-sena.

Il-pretensjonijiet tal-infiq riċevuti għandhom ikunu reġistrati immedjatament bħala pagabbli kurrenti filwaqt li l-entrata tal-kontroparti tkun “L-eliġibilità għadha trid tiġi kkonfermata” (ammont ta' debitu). Dan huwa magħruf bħala “Fattura tal-1 Pass”. Spiża tiġi rikonoxxuta fil-kontijiet ġenerali biss meta jkun seħħ l-“avveniment ġenerattiv” — jiġifieri meta d-dikjarazzjoni tal-ispiża tkun ġiet validata. Għaldaqstant, fl-“1 Pass” ma tiġi rikonoxxuta l-ebda spiża. Il-membru tal-persunal responsabbli għandu jwettaq il-kontrolli fuq id-dikjarazzjoni riċevuta u jista' jitlob aktar ġustifikazzjoni fejn meħtieġ qabel ma jivverifika fis-sistema u fuq dokumenti fiżiċi li d-dikjarazzjoni hija valida u li l-ħlas jista' jsir. Ladarba jkun sodisfatt li d-dikjarazzjoni hija valida, issir entrata fil-kontijiet li tittrasferixxi l-ammonti eliġibbli għall-kont tar-riżultat ekonomiku bħala spiża (“Fattura tat-2 Pass”). Il-bilanċi pendenti tal-prefinanzjament u tal-kredituri huma wkoll imnaqqsa bl-ammont ivvalidat. M'hemm l-ebda impatt fuq l-ammonti baġitarji ladarba l-ħlas inizjali ikun diġà ġie rreġistrat.

3.4.4. Ħlas ta' ammonti oħra

Jekk ammont addizzjonali għall-ħlas inizjali jintalab u jiġi vverifikat jew jekk ikun meħtieġ li jitħallas it-tieni ħlas jew ħlas finali skont il-kuntratt, titnieda talba ġdida għall-ħlas skont l-istess regoli msemmija. Huwa l-uffiċjal awtorizzanti b'delega li jagħti l-approvazzjoni finali qabel ma jista' jsir il-ħlas. Il-kriterji tal-eliġibilità jistgħu jiġu definiti fl-att bażiku, fis-sejħiet għall-proposti, f'dokumenti oħra ta' informazzjoni għall-benefiċjarji tal-għotjiet u/jew fil-klawsoli kuntrattwali tal-ftehimiet ta' għotja. Wara l-analiżi, l-ispejjeż eliġibbli jitpoġġew mal-infiq u l-benefiċjarju jiġi infurmat dwar kull ammont mhux eliġibbli. Ammonti li għalihom “l-eliġibilità għadha trid tiġi kkonfermata” għalhekk jirrappreżentaw pretensjonijiet ta' spejjeż li għalihom l-eliġibilità ma tkunx għadha ġiet ikkonfermata u għalhekk fejn l-avveniment li jwassal għar-realizzazzjoni tagħhom bħala spiża jkun għadu ma ntlaħaqx.

3.4.5. Trattament kontabbli fl-aħħar tas-sena (cut-off)

Fl-aħħar tas-sena ammonti pendenti ta' prefinanzjament huma stmati bl-ammont(i) oriġinali mħallsa b'dawn li ġejjin imnaqqsa minnhom: ammonti mogħtija lura, ammonti eliġibbli mgħoddija, ammonti eliġibbli stmati li għadhom mhumiex mgħoddija sal-aħħar tas-sena, u tnaqqis fil-valur. Garanziji relatati mal-ammonti tal-prefinanzjament huma ddikjarati barra mill-karta tal-bilanċ bħala assi kontinġenti.

Pretensjonijiet ta' spejjeż li ma jkunux għadhom waslu fl-aħħar tas-sena jitqiesu fil-proċeduri tal-cut-off tal-kontijiet ta' tmiem is-sena. B'mod partikolari għandha ssir valutazzjoni li tikkonċerna l-ispejjeż eliġibbli mġarrba minn benefiċjarji tal-fondi tal-Komunità imma li għadhom mhumiex irrappurtati lill-KE. Sabiex wieħed jasal għall-aħjar stima ta' dawn l-ammonti jiġu użati metodi differenti skont it-tip ta' attivitajiet u informazzjoni disponibbli. Wara dawn l-entrati tal-cut-off, l-estimi tal-ammonti eliġibbli jiddaħħlu bħala spejjeż dovuti, filwaqt li l-estimi tal-partijiet mhux eleġibbli jibqgħu miftuħa fuq il-kontijiet “eliġibiltà għadha mhux konfermata”. Dawn l-ammonti jintwerew taħt obbligazzjonijiet kurrenti sabiex ma jsirx estimi għoli żżejjed tal-assi u l-obbligazzjonijiet.

3.5. L-irkupru ta' ħlasijiet mhux dovuti

L-eġibilità ta' nfiq iddebitat għall-baġit hija vverifikata mis-servizzi relevanti tal-KE, jew fil-każ tal-ġestjoni maqsuma, mill-Istati Membri, fuq il-bażi tad-dokumenti ta' appoġġ stipulati fir-regoli applikabbli jew fil-kundizzjonijiet ta' kull għotja. Bil-għan tal-ottimizzazzjoni tar-relazzjoni bejn l-ispejjeż u l-benefiċċji tas-sistemi ta' kontroll, kontrolli tad-dokumenti ta' appoġġ għat-talbiet finali għandhom it-tendenza li jkunu aktar intensivi minn dawk fuq talbiet proviżorji, u jistgħu jidentifikaw żbalji fi ħlasijiet proviżorji li jkunu korretti mill-aġġustament fil-ħlas finali. Minbarra dan, il-KE u/jew l-Istat Membru għandhom id-dritt li jivverifikaw il-korrettezza tad-dokumenti ta' appoġġ billi jagħmlu kontrolli fl-uffiċċji ta' dawk li jagħmlu t-talbiet, matul l-implimentazzjoni tal-azzjoni ffinanzjata u/jew wara (ex-post). Żbalji misjuba matul il-perjodu tal-implimentazzjoni jistgħu jiġu korretti bl-aġġustament ta' talbiet sussegwenti. Żbalji misjuba ex-post ikunu suġġetti għal ordni ta' rkupru. Ara wkoll it-Taqsima E.6 għal aktar informazzjoni dwar dan il-qasam.

4. RAPPURTAR TA' TMIEM IS-SENA

4.1. Kontijiet annwali

Hija r-responsabbiltà tal-Uffiċjal tal-Kontabilità li jħejji l-kontijiet annwali u jassigura li dawn jippreżentaw stampa vera u ġusta tal-pożizzjoni finanzjarja tal-UE. Il-kontijiet annwali jikkonsistu fid-dikjarazzjonijiet finanzjarji u r-rapporti dwar l-implimentazzjoni tal-baġit. Huma jiġu adottati mill-Kummissjoni u ppreżentati lill-Qorti tal-Awdituri għall-verifika u fl-aħħar nett lill-Kunsill u lill-Parlament għar-rilaxx.

4.2. Rapporti Annwali tal-Attività

Kull Uffiċjal Awtorizzanti huwa meħtieġ li jħejji Rapport Annwali tal-Attività (RAA) dwar l-attivitajiet taħt ir-responsabbiltà tiegħu. F'dan ir-RAA kull uffiċjal awtorizzanti jirraporta fuq riżultati ta' politika u fuq l-assigurazzjoni raġonevoli li jista' jkollu li r-riżorsi assenjati lill-attivitajiet deskritti fir-rapport tiegħu ġew użati għall-għan maħsub tagħhom u skont il-prinċipji ta' ġestjoni finanzjarja tajba, u l-proċeduri ta' kontroll fis-seħħ jagħtu l-garanziji meħtieġa fir-rigward tal-legalità u r-regolarità tat-tranżazzjonijiet sottostanti.

5. VERIFIKA U RILAXX

5.1. Verifika

Il-kontijiet annwali u l-ġestjoni tar-riżorsi tal-UE huma ssorveljati mill-awditur estern tagħha, il-Qorti Ewropea tal-Awdituri, li tfassal rapport annwali għall-Kunsill u l-Parlament Ewropew. Id-dmir ewlieni tal-Qorti huwa li twettaq verifika esterna u indipendenti tal-kontijiet annwali tal-Komunitajiet Ewropej. Bħala parti mill-attivitajiet tagħha, il-Qorti tal-Awdituri tipproduċi:

1. rapport annwali dwar l-attivitajiet iffinanzjati mill-baġit ġenerali, li jagħti l-osservazzjonijiet tagħha dwar il-kontijiet annwali u t-tranżazzjonijiet sottostanti;

2. opinjoni, ibbażata fuq il-verifiki tagħha u mogħtija fir-rapport annwali fil-forma ta' dikjarazzjoni tal-assigurazzjoni, dwar (i) l-affidabilità tal-kontijiet u (ii) il-legalità u r-regolarità tat-tranżazzjonijiet sottostanti li jinvolvu sew id-dħul miġbur minn persuni taxxabbli u l-ħlasijiet lil benefiċjarji finali;

3. rapporti speċjali li jagħtu l-osservazzjonijiet tal-verifiki dwar oqsma speċifiċi tal-ġestjoni.

Il-Qorti tal-Awdituri hija intitolata li jkollha aċċess għad-dokumenti li tkun teħtieġ waqt li tkun qed twettaq il-verifika tagħha. Il-Qorti tivverifika l-oqsma kollha tal-attivitajiet tal-KE, u saħansitra teżamina l-legalità u r-regolarità tat-tranżazzjonijiet u l-ħlasijiet individwali. Hija tivverifika wkoll il-kontijiet annwali nfushom, u tanalizza l-karta tal-bilanċ u l-kontijiet tar-riżultat ekonomiku individwali fejn meħtieġ, flimkien mal-preżentazzjoni globali tad-dikjarazzjonijiet finanzjarji. Għaldaqstant, il-Qorti tista' toffri l-opinjoni tagħha mhux biss dwar iċ-ċifri ppreżentati, iżda wkoll dwar is-sistema u l-kontrolli li jkunu fis-seħħ.

5.2. Rilaxx

Il-kontroll finali huwa r-rilaxx tal-baġit għal sena partikolari. Il-Parlament Ewropew huwa l-awtorità tar-rilaxx fi ħdan il-KE. Dan ifisser li wara l-verifika u l-iffinalizzar tal-kontijiet annwali, huwa l-kompitu tal-Kunsill li jirrakkomanda u mbagħad tal-Parlament li jiddeċiedi jekk jagħtix ir-rilaxx lill-Kummissjoni u lill-korpi l-oħra tal-KE għall-eżekuzzjoni tal-baġit tal-Komunitajiet għas-sena finanzjarja preċedenti. Din id-deċiżjoni hija bbażata fuq analiżi tal-kontijiet u r-rapport annwali tal-Qorti tal-Awdituri (li tinkludi dikjarazzjoni uffiċjali tal-assigurazzjoni) u r-risposti tal-Kummissjoni, u wkoll fuq mistoqsijiet u talbiet ta' informazzjoni supplimentari li jsiru lill-Kummissjoni.

Ir-rilaxx jirrappreżenta l-aspett politiku tal-kontroll estern tal-implimentazzjoni tal-baġit u huwa d-deċiżjoni li permezz tagħha l-Parlament Ewropew, li jaġixxi fuq ir-rakkomandazzjoni tal-Kunsill, “jeħles” lill-Kummissjoni mir-responsabbiltà tagħha għall-ġestjoni ta' baġit partikolari billi tistabbilixxi t-tmiem tal-eżistenza ta' dak il-baġit. Din il-proċedura ta' rilaxx tista' tipproduċi wieħed minn tliet riżultati: l-għoti, il-postponiment jew ir-rifjut tar-rilaxx. Meta jagħti r-rilaxx, il-Parlament jista' jenfasizza osservazzjonijiet li huwa jqis bħala importanti, u ta' sikwit jirrakkomanda azzjonijiet li l-Kummissjoni għandha tieħu dwar dawn il-kwistjonijiet. Il-Kummissjoni tistabbilixxi l-miżuri meħuda f'rapport ta' segwitu u pjan ta' azzjoni li hija tibgħat sew lill-Parlament u kif ukoll lill-Kunsill.

PARTI I

DIKJARAZZJONIJIET FINANZJARJI KONSOLIDATI TAL-KOMUNITAJIET EWROPEJ U NOTI TA' SPJEGAZZJONI

WERREJ

A. Karta tal-Bilanċ

B. Kont tar-Riżultat Ekonomiku

C. Tabella tal-Flussi tal-Flus

D. Dikjarazzjonijiet tal-Bidliet fl-Assi Netti

E. Noti mad-dikjarazzjonijiet finanzjarji:

1. Politiki Sinifikanti tal-kontabilità

2. Noti mal-Karta tal-Bilanċ

3. Noti mal-Kont tar-Riżultat Ekonomiku

4. Noti mat-Tabella tal-flussi tal-flus

5. Dikjarazzjonijiet ta' Barra l-Karta tal-Bilanċ

6. Irkupru ta' ħlasijiet mhux dovuti

7. Ġestjoni tar-riskju finanzjarju

8. Dikjarazzjonijiet dwar il-partijiet relatati

9. Avvenimenti wara d-data tal-karta tal-bilanċ

10. Entitajiet konsolidati

11. Entitajiet mhux konsolidati

A. KARTA TAL-BILANĊ

miljuni ta' EUR Nota 31.12.2007 31.12.2006 ASSI MHUX KURRENTI: Assi intanġibbli 2.1 44 37 Propjetà, impjanti u tagħmir 2.2 4 523 4 586 Investimenti fit-tul 2.3 1 973 2 157 Self 2.4 1 806 2 023 Prefinanzjament għat-tul 2.5 14 015 22 425 Ammonti riċevibbli bi skadenza twila 2.6 127 328 22 488 31 556 ASSI KURRENTI: Inventarji 2.7 88 115 Investimenti għal żmien qasir 2.8 1 420 1 426 Prefinanzjament għal żmien qasir 2.9 20 583 8 055 Ammonti riċevibbli bi skadenza qasira 2.10 12 051 9 796 Flus u ekwivalenti 2.11 18 756 16 384 52 898 35 776 Assi totali 75 386 67 332 OBBLIGAZZJONIJIET MHUX KURRENTI: Benefiċċji tal-impjegati 2.12 (33 480) (32 200) Proviżjonijiet għat-tul 2.13 (1 079) (989) Obbligazzjonijiet finanzjarji għat-tul 2.14 (1 574) (1 862) Obbligazzjonijiet għat-tul oħrajn 2.15 (1 989) (2 020) (38 122) (37 071) OBBLIGAZZJONIJIET KURRENTI: Proviżjonijiet għal żmien qasir 2.16 (369) (379) Obbligazzjonijiet finanzjarji għal żmien qasir 2.17 (135) (20) Kontijiet pagabbli 2.18 (95 380) (94 080) (95 884) (94 479) Obbligazzjonijiet totali (134 006) (131 550) ASSI NETTI (58 620) (64 218) Riżervi 2.19 2 806 2 855 Ammonti li għandhom jinġabru mill-Istati Membri: 2.20 Benefiċċji tal-impjegati (1) (33 480) (32 200) Ammonti oħrajn (2) (27 946) (34 873) ASSI NETTI (58 620) (64 218)

B. KONT TAR-RIŻULTAT EKONOMIKU

miljuni ta' EUR Nota 2007 2006 DĦUL OPERATTIV Dħul minn riżorsi proprji u kontribuzzjonijiet 3.1 112 084 105 118 Dħul operattiv ieħor 3.2 9 080 8 368 121 164 113 486 SPEJJEŻ OPERATTIVI Spejjeż amministrattivi 3.3 (7 120) (6 619) Spejjeż operattivi 3.4 (104 682) (106 803) (111 802) (113 422) BILANĊ POŻITTIV MINN ATTIVITAJIET OPERATTIVI 9 362 64 Dħul finanzjarju 3.5 674 621 Spejjeż finanzjarji 3.6 (354) (331) Moviment fl-obbligazzjoni relatata mal-benefiċċji tal-impjegati 2.12 (2 207) 108 Sehem mill-bilanċ pożittiv (negattiv) tal-assoċjati u l-impriżi konġunti 3.7 (13) (265) RIŻULTAT EKONOMIKU GĦAS-SENA 7 462 197

C. TABELLA TAL-FLUSSI TAL-FLUS

miljuni ta' EUR Nota 2007 2006 Riżultat ekonomiku għas-sena 7 462 197 Attivitajiet operattivi 4.2 Amortizzazzjoni 11 11 Deprezzament 329 306 (Treġġigħ lura ta') telf minn deterjorament ta' investimenti (3) (3) (Żieda)/tnaqqis fis-self 217 374 (Żieda)/tnaqqis fil-prefinanzjament għat-tul 8 410 307 (Żieda)/tnaqqis f'riċevibbli għat-tul 201 (84) (Żieda)/tnaqqis fl-inventarji 27 11 (Żieda)/tnaqqis fil-prefinanzjament għal perjodu qasir (12 528) (1 422) (Żieda)/tnaqqis f'riċevibbli għal perjodu qasir (2 255) (2 558) Żieda/(tnaqqis) fi proviżjonijiet għat-tul 90 (108) Żieda/(tnaqqis) f'obbligazzjonijiet finanzjarji għat-tul (288) (58) Żieda/(tnaqqis) f'obbligazzjonijiet oħrajn għat-tul (31) 167 Żieda/(tnaqqis) fi proviżjonijiet għal perjodu qasir (10) 104 Żieda/(tnaqqis) f'obbligazzjonijiet finanzjarji għal perjodu qasir 115 (2) Żieda/(tnaqqis) fil-kontijiet pagabbli 1 300 11 552 Bilanċ pożittiv tas-sena preċedenti meħud bħala dħul mhux fi FLUS (1 848) (2 410) Movimenti oħrajn mhux fi flus (15) 140 Żieda/(tnaqqis) fl-obbligazzjoni relatata mal-benefiċċji tal-impjegati 1 280 (956) Attivitajiet ta' investiment 4.3 (Żieda)/tnaqqis fl-assi intanġibbli u l-propjetà, l-impjanti u t-tagħmir (284) (772) (Żieda)/tnaqqis f'investimenti għat-tul (5) (156) (Żieda)/tnaqqis f'investimenti għal żmien qasir 6 14 FLUSSI NETTI TAL-FLUS 2 181 4 654 ZIEDA/TNAQQIS NETT FI FLUS U EKWIVALENTI (3) 2 181 4 654 FLUS U EKWIVALENTI FIL-BIDU TAS-SENA FINANZJARJA (3) 2.11 16 824 12 170 FLUS U EKWIVALENTI FI TMIEM IS-SENA (3) 2.11 19 005 16 824

D. DIKJARAZZJONI TAL-BIDLIET FL-ASSI NETTI

miljuni ta' EUR Riżervi (A) Ammonti li għandhom jintalbu mingħand l-Istati Membri (B) Assi Netti =(A)+(B) Riżerva tal-valur ġust Riżervi oħrajn Bilanċ pożittiv/(negattiv) Akkumulat Riżultat Ekonomiku tas-Sena BILANĊ FIL-31 DIĊEMBRU 2005 81 2 727 (57 141) (7 812) (62 145) Moviment fir-riżerva tal-Fond ta' Garanzija 22 (22) 0 Movimenti fil-valur ġust (77) (77) Oħrajn 72 145 217 Allokazzjoni tar-riżultat ekonomiku 2005 30 (7 842) 7 812 0 Riżultat tal-baġit 2005 attribwit lill-Istati Membri (2 410) (2 410) Riżultat ekonomiku għas-sena 197 197 BILANĊ FIL-31 DIĊEMBRU 2006 4 2 851 (67 270) 197 (64 218) Moviment fir-riżerva tal-Fond ta' Garanzija (135) 135 0 Movimenti fil-valur ġust 3 (26) (23) Oħrajn 60 (53) 7 Allokazzjoni tar-riżultat ekonomiku 2006 23 174 (197) 0 Riżultat tal-baġit 2006 attribwit lill-Istati Membri (1 848) (1 848) Riżultat ekonomiku għas-sena 7 462 7 462 BILANĊ FIL-31 DIĊEMBRU 2007 7 2 799 (68 888) 7 462 (58 620)

E. NOTI MAD-DIKJARAZZJONIJIET FINANZJARJI

1. Politiki Sinifikanti tal-kontabilità

2. Noti mal-Karta tal-Bilanċ

3. Noti mal-Kont tar-Riżultat Ekonomiku

4. Noti mat-Tabella tal-flussi tal-flus

5. Dikjarazzjonijiet ta' Barra l-Karta tal-Bilanċ

6. Irkupru ta' ħlasijiet mhux dovuti

7. Ġestjoni tar-riskju finanzjarju

8. Dikjarazzjonijiet tal-partijiet relatati

9. Avvenimenti wara d-data tal-karta tal-bilanċ

10. Entitajiet konsolidati

11. Entitajiet mhux konsolidati

1. POLITIKI SINIFIKANTI TAL-KONTABILITÀ

1.1. ID-DISPOŻIZZJONIJIET LEGALI U R-REGOLAMENT FINANZJARJU

Il-kontijiet isiru skont ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 (ĠU L 248, 16.9.2002, p. 1, kif l-aħħar emendat bir-Regolament tal-Kunsill (KE, Euratom) Nru 1995/2006 tat-13 ta' Diċembru 2006, ĠU L 390, 30.12.2006) dwar ir-Regolament Finanzjarju applikabbli għall-baġit ġenerali tal-Komunitajiet Ewropej u r-Regolament tal-Kummissjoni (KE, Euratom) Nru 2342/2002 tat-23 ta' Diċembru 2002 li jistabbilixxi regoli dettaljati għall-implimentazzjoni ta' dan ir-Regolament Finanzjarju, kif l-aħħar modifikat fit-28 ta' Marzu 2007.

L-Artikolu 133 tar-Regolament Finanzjarju jistipula li l-Uffiċjal tal-Kontabilità tal-Kummissjoni jadotta r-regoli u l-metodi tal-kontabilità li għandhom jiġu applikati mill-istituzzjonijiet u l-korpi kollha. Għalhekk, huwa adotta r-regoli tal-kontabilità kurrenti tal-Komunitajiet fit-28 ta' Diċembru 2004. Dawn il-prinċipji ta' politika tal-kontabilità bbażata fuq id-dovuti huma meħuda mill-Istandards Internazzjonali tal-Kontabilità għas-Settur Pubbliku (IPSAS) jew, jekk ma jkunx speċifikat mod ieħor, mill-Istandards Internazzjonali tar-Rappurtar Finanzjarju (IFRS) kif maħruġa rispettivament mill-Bord tal-Istandards Internazzjonali tal-Kontabilità għas-Settur Pubbliku (IPSASB) u l-Bord tal-Istandards Internazzjonali tal-Kontabilità (IASB). Dawn ir-regoli ġew adottati mill-Uffiċjal tal-Kontabilità tal-Kummissjoni wara li dan irċieva l-opinjoni ta' Grupp Espert ta' Konsulenza għall-Istandards tal-Kontabilità li pprovda gwida professjonali. Ir-regoli tal-kontabilità jiġu riveduti u aġġornati fuq bażi regolari meta jkun meħtieġ.

Ir-regoli ta' valutazzjoni u kontabilità adottati mill-Uffiċjal tal-Kontabilità tal-Kummissjoni huma applikati fl-Istituzzjonijiet u l-entitajiet Ewropej kollha li bħalissa jaqgħu fl-ambitu tal-konsolidazzjoni sabiex jistabbilixxu sett ta' regoli uniformi għall-kontabilità, il-valutazzjoni u l-preżentazzjoni tal-kontijiet bl-għan li jiġi armonizzat il-proċess għat-tfassil tad-dikjarazzjonijiet finanzjarji u tal-konsolidazzjoni.

L-Uffiċjal tal-Kontabilità tal-Kummissjoni għandu jissottometti l-kontijiet konsolidati provviżorji lill-Qorti tal-Awdituri għall-verifika sal-31 ta' Marzu tas-sena ta' wara. Il-Kummissjoni għandha tadotta l-kontijiet konsolidati finali sal-31 ta' Lulju u dawn imbagħad jiġu ppubblikati fil-Ġurnal Uffiċjali sal-15 ta' Novembru flimkien mar-rapport tal-assigurazzjoni tal-Qorti tal-Awdituri. Kemm il-kontijiet annwali provviżorji u kif ukoll dawk finali huma ppreżentati kif ġej: Volum I fih il-kontijiet ikkonsolidati u Volum II fih il-kontijiet tal-Kummissjoni.

1.2. IL-PRINĊIPJI TAL-KONTABILITÀ

L-għanijiet tad-dikjarazzjonijiet finanzjarji huma li jipprovdu informazzjoni li tkun utli għal ħafna nies li jkollhom bżonn jużawha dwar il-pożizzjoni finanzjarja, ir-rendiment u l-flussi tal-flus ta' entità. Għal entità tas-settur pubbliku bħall-Komunitajiet Ewropej, l-għanijiet huma, b'mod aktar speċifiku, li tiġi pprovduta informazzjoni utli għat-teħid tad-deċiżjonijiet, u biex tingħata prova tar-responsabbiltà tal-entità fir-rigward tar-riżorsi fdati lilha.

Biex jippreżentaw stampa vera u ġusta, ir-rendikonti finanzjarji m'għandhomx biss jipprovdu informazzjoni rilevanti biex jiddeskrivu n-natura u l-iskala tal-attivitajiet ta' Istituzzjoni jew Aġenzija, jispjegaw kif din tiġi ffinanzjata u jagħtu informazzjoni definittiva dwar l-operat tagħha, imma għandhom jagħmlu dan b'mod ċar u li jinftiehem u li jippermetti paraguni bejn snin finanzjarji. Huwa b'dawn l-għanijiet li d-dokument preżenti ġie mfassal.

Is-sistema ta' kontabilità tal-Istituzzjonijiet u l-Aġenziji Ewropej tinkludi kontijiet ġenerali u kontijiet tal-baġit. Dawn il-kontijiet huma miżmuma fl-euro fuq il-bażi tas-sena kalendarja. Il-kontijiet tal-baġit jagħtu stampa dettaljata tal-implimentazzjoni tal-baġit. Huma bbażati fuq il-prinċipju mmodifikat tal-kontabilità bbażata fuq il-ħlasijiet. Il-kontijiet ġenerali jagħtu lok għall-preparazzjoni tad-dikjarazzjonjiet finanzjarji billi juru l-ispejjeż kollha u d-dħul kollu għas-sena finanzjarja abbażi tar-regoli tal-kontabilità bbażata fuq id-dovuti u huma maħsuba biex jistabbilixxu l-pożizzjoni finanzjarja taħt forma ta' karta tal-bilanċ fil-31 ta' Diċembru.

L-Artikolu 124 tar-Regolament Finanzjarju jistabbilixxi l-prinċipji tal-kontabilità li għandhom jiġu applikati fit-tfassil tad-dikjarazzjonijiet finanzjarji:

— fuq il-bażi ta' entità attiva;

— prudenza;

— metodi konsistenti ta' kontabilità;

— paragunabbiltà tal-informazzjoni;

— materjalità;

— l-ebda tpaċija;

— ir-realtà fuq l-apparenza;

— il-kontabilità bbażata fuq id-dovuti.

1.3. KONSOLIDAZZJONI

L-ambitu tal-konsolidazzjoni tal-Komunitajiet Ewropej jinkludi 36 entità kkontrollata, assoċjat wieħed u tliet impriżi konġunti. Il-lista sħiħa tal-entitajiet ikkonsolidati tinsab fin-nota E.10. Meta mqabbel mal-2006, l-ambitu tal-konsolidazzjoni ġie estiż b'żewġ aġenziji u żewġ impriżi konġunti. L-impatt ta' dawn iż-żidiet fuq id-dikjarazzjoni finanzjarja kkonsolidata ma kienx materjali.

Entitajiet kontrollati

L-entitajiet ikkontrollati huma l-entitajiet kollha li fuqhom il-Komunitajiet Ewropej għandhom is-setgħa li jirregolaw l-istrateġiji politiċi finanzjarji u operattivi tagħhom sabiex ikunu jistgħu jibbenefikaw mill-attivitajiet ta' dawn l-entitajiet. Din is-setgħa għandha tkun eżerċitabbli fil-preżent. L-aktar indikatur komuni ta' kontroll, il-maġġoranza tad-drittijiet tal-vot, fil-maġġoranza tal-każijiet ma japplikax għall-Komunitajiet Ewropej billi normalment m'hemm l-ebda konnessjoni ta' kapital bejn l-entitajiet.

L-Istituzzjonijiet Ewropej li jaqgħu fl-ambitu tal-konsolidazzjoni ġew stabbiliti permezz tat-trattati tat-twaqqif tagħhom. Huma jirrappreżentaw il-bażi tal-istruttura organizzativa tal-Komunitajiet Ewropej u jagħtu kontribut inkontestabbli għall-għanijiet tal-Komunitajiet Ewropej. Dawn l-Istituzzjonijiet jistgħu għalhekk jitqiesu bħala li huma taħt il-kontroll esklużiv tal-Komunitajiet Ewropej.

Bl-istess metodu, l-Entitajiet tal-Komunitajiet u l-Aġenziji Eżekuttivi li nħolqu permezz ta' att ta' leġiżlazzjoni sekondarju huma kkunsidrati li jaqgħu taħt il-kontroll esklussiv tal-Komunitajiet Ewropej u għalhekk huma inklużi fl-ambitu tal-konsolidazzjoni. Għandu jiġi nnutat li l-Uffiċċju għall-Armonizzazzjoni tas-Suq Intern (Alicante) u l-Uffiċċju tal-Komunità għall-Varjetà tal-Pjanti (Angers), ma jirċevux sussidji mill-Baġit Ġenerali tal-Komunitajiet. Huma wkoll inklużi fl-ambitu tal-konsolidazzjoni żewġ aġenziji tat-tielet pilastru tal-Unjoni Ewropea li rċevew sussidju mill-Baġit Ġenerali tal-Komunitajiet Ewropej (ara wkoll it-taqsima E.10). Barra minn hekk, il-Komunità Ewropea tal-Faħam u l-Azzar f'Likwidazzjoni (KEFA) hija wkoll meqjusa bħala entità kkontrollata.

L-entitajiet ikkontrollati huma konsolidati bl-użu tal-metodu ta' konsolidazzjoni sħiħa. It-tranżazzjonijiet u l-bilanċi kollha interni bejn l-entitajiet ikkontrollati tal-Komunitajiet Ewropej ġew eliminati. Qligħ u telf mhux realizzat fi tranżazzjonijiet bejn l-entitajiet mhumiex materjali u għalhekk ma ġewx eliminati.

Assoċjati

L-assoċjati huma l-entitajiet kollha li fuqhom il-Komunitajiet Ewropej għandhom influwenza sinifikanti imma mhux kontroll, u li ġeneralment għandhom sehem ta' bejn l-20 % u l-50 % tad-drittijiet tal-vot fihom. Investimenti fl-assoċjati huma kontabilizzati permezz tal-metodu tal-kontabilità tal-ekwità u huma rikonoxxuti inizjalment skont kemm ikunu swew.

Is-sehem tal-Komunitajiet Ewropej mill-qligħ jew mit-telf wara l-akkwist tal-assoċjati tagħhom huwa rikonoxxut fil-kont tar-riżultat ekonomiku, u s-sehem tagħhom mill-movimenti fir-riżervi wara l-akkwist huwa rikonoxxut taħt ir-riżervi. Il-movimenti kumulattivi ta' wara l-akkwist huma aġġustati mal-ammont kontabbli tal-investiment. Distribuzzjonijiet riċevuti minn assoċjat inaqqsu l-ammont kontabbli tal-investiment.

Qligħ u telf mhux realizzati fuq tranżazzjonijiet bejn il-Komunitajiet Ewropej u l-assoċjati tagħhom mhumiex materjali u għalhekk ma ġewx eliminati.

Il-politika tal-kontabilità tal-assoċjati tista' tkun differenti minn dik adottata mill-Komunitajiet Ewropej għal tranżazzjonijiet u avvenimenti simili f'ċirkustanzi simili. Għal raġunijiet prattiċi, ma sar l-ebda aġġustament fid-dikjarazzjonijiet finanzjarji tal-assoċjati li ġew użati fl-applikazzjoni tal-metodu tal-ekwità.

F'każijiet fejn il-Komunitajiet Ewropej ikollhom 20 % jew aktar minn fond ta' kapital ta' riskju, il-Komunitajiet Ewropej ma jfittxux li jeżerċitaw influwenza sinifikanti. Dawn il-fondi huma għalhekk meqjusa bħala assi finanzjarji disponibbli għall-bejgħ u l-metodu tal-kapital mhuwiex applikat.

Impriżi konġunti

Impriża konġunta hija arranġament b'kuntratt bejn il-Komunitajiet Ewropej u parti waħda jew aktar (“l-imprendituri”) li bih dawn jidħlu għal attività ekonomika soġġetta għal kontroll konġunt. Il-kontroll konġunt huwa l-kontroll komuni fuq attività ekonomika li jkun miftiehem permezz ta' kuntratt. L-interessi f'entitajiet ikkontrollati b'mod konġunt huma kkontabilizzati bil-metodu tal-kontabilità tal-ekwità u huma rikonoxxuti inizjalment skont kemm ikunu swew.

Is-sehem tal-Komunitajiet Ewropej mill-qligħ jew it-telf tal-entitajiet tagħhom ikkontrollati b'mod konġunt huwa rikonoxxut fil-kont tar-riżultat ekonomiku, u l-interessi tagħhom mill-movimenti fir-riżervi huwa rikonoxxut taħt ir-riżervi. Il-movimenti kumulattivi huma aġġustati mal-ammont kontabbli tal-investiment.

Qligħ u telf mhux realizzati fuq tranżazzjonijiet bejn il-Komunitajiet Ewropej u l-assoċjati tagħhom mhumiex materjali u għalhekk ma ġewx eliminati.

Il-politika tal-kontabilità tal-assoċjati tista' tkun differenti minn dik adottata mill-Komunitajiet Ewropej għal tranżazzjonijiet u avvenimenti simili f'ċirkustanzi simili. Għal raġunijiet prattiċi, ma sar l-ebda aġġustament fir-rendikonti finanzjarji tal-assoċjati li ġew użati fl-applikazzjoni tal-metodu tal-ekwità.

Entitajiet mhux konsolidati

Il-fondi ġestiti mill-Komunitajiet kemm f'isem l-Iskema Konġunta ta' Assigurazzjoni tal-Mard għall-persunal tal-Komunitajiet Ewropej, kif ukoll għall-Fond Ewropew għall-Iżvilupp mhumiex ikkonsolidati fil-kontijiet tal-Komunitajiet Ewropej, peress li mhumiex ikkontrollati minnhom. Sal-31 ta' Diċembru 2007 l-assi totali tat-tnejn kienu ta' EUR 287 miljun u EUR 1 350 biljun rispettivament — ara n-nota E.11.

1.4. BAŻI TAL-PREPARAZZJONI

1.4.1. Munita u bażi għall-konverżjoni

Munita operattiva u tar-rappurtar

Id-dikjarazzjonijiet finanzjarji huma ppreżentati f'miljuni ta' euro għaliex l-euro huwa l-munita funzjonali u tar-rappurtar tal-Komunitajiet Ewropej.

Tranżazzjonijiet u bilanċi

Tranżazzjonijiet fi flus barranin huma kkonvertiti f'euro bir-rati tal-kambju prevalenti fid-dati tat-tranżazzjonijiet.

Qligħ u telf li jirriżulta mill-ħlas ta' tranżazzjonijiet ta' valuti barranin u mit-traduzzjoni bir-rati tal-kambju tal-aħħar tas-sena ta' assi u obbligazzjonijiet monetarji denominati f'valuti barranin huma rikonoxxuti fil-kont tar-riżultat ekonomiku.

Il-bilanċi tal-aħħar tas-sena ta' assi u obbligazzjonijiet monetarji denominati fi flus barranin huma kkonvertiti f'euro fuq il-bażi tar-rati tal-kambju li kienu japplikaw fil-31 ta' Diċembru:

Rati tal-Kambju tal-EURO

Munita 31.12.2007 31.12.2006 BGN 1,9558 1,9558 CYP 0,5853 0,5782 CZK 26,6280 27,4850 DKK 7,4583 7,4560 EEK 15,6466 15,6466 GBP 0,73335 0,6715 HUF 253,7300 251,7700 LVL 0,6964 0,6972 LTL 3,4528 3,4528 MTL 0,4293 0,4293 PLN 3,5935 3,8310 RON 3,6077 3,3835 SKK 33,5830 34,4350 SEK 9,4415 9,0404 JPY 164,9300 156,9300 USD 1,4721 1,3170

Metodi ta' konverżjoni differenti japplikaw għall-intestaturi li ġejjin:

— propjetà, impjanti u tagħmir u assi intanġibbli, li jżommu l-valur tagħhom f'euro bir-rati li kienu japplikaw fid-data meta jkunu nxtraw; u kif ukoll

— ammonti ta' prefinanzjament imħallsa taħt is-Sezzjoni tal-Garanzija tal-Fond Agrikolu Ewropew ta' Gwida u Garanzija, li huma kkonvertiti skont ir-rati tal-kambju li japplikaw fl-10 jum tax-xahar ta' wara x-xahar li fih jingħataw.

Bidliet fil-valur ġust ta' titoli monetarji denominati f'munita barranija u kklassifikati bħala lesti għall-bejgħ li jirrigwardaw differenza fil-qlib huma rikonoxxuti fil-kont tar-riżultat ekonomiku. Differenzi tat-traduzzjoni fuq assi u obbligi finanzjarji mhux monetarji miżmuma bil-valur ġust permezz ta' qligħ jew telf huma rikonoxxuti fil-kont tar-riżultat ekonomiku. Id-differenzi fit-traduzzjoni fuq assi finanzjarji mhux monetarji kklassifikati bħala li huma disponibbli għall-bejgħ huma inklużi fir-riżerva tal-valur ġust.

1.4.2. Użu ta' stimi

F'konformità mal-IPSAS u l-prinċipji tal-kontabilità aċċettati b'mod ġenerali, id-dikjarazzjonijiet finanzjarji neċessarjament jinkludu ammonti bbażati fuq stimi u suppożizzjonijiet mill-amministrazzjoni fuq il-bażi tal-aktar informazzjoni affidabbli disponibbli. Stimi sinifikanti jinkludu, imma mhumiex limitati għal, ammonti għall-obbligazzjonijiet tal-benefiċċji tal-impjegati, proviżjonijiet, riskju finanzjarju fuq inventarji u kontijiet riċevibbli, dħul u ħlasijiet dovuti, assi u obbligazzjonijiet kontinġenti, u grad ta' deterjorament ta' assi intanġibbli u propjetà, impjanti u tagħmir. Ir-riżultati attwali jistgħu jkunu differenti minn dawn l-istimi. Il-bidliet fl-istimi huma riflessi fil-perjodu li fih isiru magħrufa.

1.5. KARTA TAL-BILANĊ

1.5.1. Assi intanġibbli

Liċenzji akkwistati ta' softwer tal-kompjuter huma kontabilizzati skont kemm ikunu nxtraw bl-ammortizzazzjoni u t-telf mid-deterjorament akkumulati mnaqqsa minn dan. L-assi huma amortizzati fuq bażi ta' “linja dritta” fuq it-tul tal-ħajja utli stmata tagħhom, li hija ta' erba' snin. Assi intanġibbli prodotti internament huma bħalissa inklużi fil-kont tar-riżultat ekonomiku.

Spejjeż assoċjati mal-iżvilupp jew il-manteniment ta' programmi ta' softwer tal-kompjuter huma rikonoxxuti bħala spejjeż imġarrba, u l-istess japplika għar-riċerka xjentifika u l-ispejjeż tal-iżvilupp.

1.5.2. Propjetà, impjanti u tagħmir

Kull propjetà, impjanti u tagħmir huma kontabilizzati skont kemm ikunu nxtraw bl-ammortizzazzjoni u t-telf mid-deterjorament akkumulati mnaqqsa minn dan. Il-prezz storiku jinkludi l-infiq li jkun attribwibbli direttament għall-akkwist tal-assi.

L-ispejjeż sussegwenti huma inklużi fl-ammont kontabbli tal-assi jew rikonoxxuti bħala assi separat, kif ikun jixraq, biss meta huwa probabbli li l-benefiċċji ekonomiċi futuri assoċjati ma' dak l-element ikunu se jmorru għand il-Komunitajiet Ewropej u l-prezz tiegħu jkun jista' jitkejjel b'mod affidabbli. Kwalunkwe tiswija u manteniment ieħor ikunu ddebitati lill-kont tar-riżultat ekonomiku matul il-perjodu finanzjarju li fih ikunu mġarrba. Ladarba l-Komunitajiet Ewropej ma jissellfux flus sabiex jiffinanzjaw l-akkwist ta' propjetà, impjanti u tagħmir, m'hemm l-ebda spejjeż ta' self relatati ma' dan.

L-art u x-xogħlijiet tal-arti mhumiex deprezzati għax jitqiesu li għandhom ħajja infinita. Assi taħt kostruzzjoni mhumiex deprezzati għax għadhom mhumiex disponibbli għall-użu. Id-deprezzament fuq assi oħrajn jiġi kkalkulat bil-metodu tal-'linja dritta' biex tiġi allokata l-ispiża tagħhom lill-valuri residwi tagħhom fuq it-tul maħsub taż-żmien tal-utilità tagħhom, kif ġej:

Rati ta' deprezzament

Tip ta' Assi Rata ta' deprezzament “linja dritta” Propjetà immobbli 4 % Impjant, makkinarju u tagħmir 10 % sa 25 % Għamara 10 % sa 25 % Armar 10 % sa 33 % Vetturi 25 % Hardware tal-kompjuter 25 % Assi tanġibbli oħra 10 % sa 33 %

Qligħ u telf fuq bejgħ huma determinati billi jitqabblu d-dħul, bl-ispejjeż tal-bejgħ imnaqqsa minnu, mal-ammont kontabbli tal-assi mibjugħ. Dawn huma inklużi fil-kont tar-riżultat ekonomiku.

Kirjiet

Il-kiri ta' assi tanġibbli, fejn il-Komunitajiet Ewropej għandhom sostanzjalment ir-riskji u l-vantaġġi kollha ta' propjetà, huwa kklassifikat bħala kiri finanzjarju. Il-kiri finanzjarju huwa kkapitalizzat fil-bidunett tal-kirja fl-inqas mill-valur ġust tal-assi mikrija u l-valur preżenti tal-ħlasijiet minimi tal-kiri. Kull ħlas tal-kiri huwa allokat bejn l-obbligi u l-ħlasijiet finanzjarji sabiex tinkiseb rata kostanti fuq il-bilanċ finanzjarju pendenti. L-obbligazzjonijiet tal-kiri, wara li jkunu ġew imnaqqsal-ħlasijiet finanzjarji, huma inklużi f'obbligazzjonijiet oħrajn (ta' skadenza twila u qasira.) L-element ta' imgħax tal-ispiża finanzjarja huwa ddebitat lill-kont tar-riżultat ekonomiku matul il-perjodu tal-kiri b'mod li jipproduċi rata perjodika ta' imgħax kostanti fuq il-bilanċ li jibqa' tal-obbligazzjoni għal kull perjodu. L-assi akkwistati taħt kiri finanzjarju huma deprezzati matul l-iqsar żmien bejn l-utilità tal-assi u t-terminu tal-kiri.

Kiri fejn sid il-kera jżomm sehem sinifikanti mir-riskji u l-benefiċċji marbuta mal-propjetà huwa kklassifikat bħala kiri operattiv. Ħlasijiet li jsiru taħt kiri operattiv huma ddebitati lill-kont tar-riżultat ekonomiku fuq linja dritta matul il-perjodu tal-kirja.

1.5.3. Deterjorament ta' assi mhux finanzjarji

Assi li għandhom żmien ta' utilità indefinit mhumiex soġġetti għall-amortizzazzjoni u huma ttestjati kull sena fir-rigward tad-deterjorament. Assi li huma soġġetti għall-amortizzazzjoni huma riveduti fir-rigward tad-deterjorament kull darba li avvenimenti jew bidliet fiċ-ċirkustanzi jindikaw il-possibbiltà li l-ammont miżmum jista' ma jkunx irkuprabbli. Telf minħabba deterjorament huwa rikonoxxut bħala d-differenza li biha l-ammont miżmum tal-assi jaqbeż l-ammont li jista' jiġi rkuprat tiegħu. L-ammont li jista' jkun irkuprat huwa l-ogħla mill-valur ġust tal-assi, bl-ispejjeż tal-bejgħ imnaqqsa minnu, u l-valur fl-użu.

Il-valuri residwi u l-ħajja utli tal-assi intanġibbli u l-propjetà, l-impjanti u t-tagħmir jiġu riveduti, u aġġustati jekk ikun hemm bżonn, ma' kull data tal-karta tal-bilanċ. L-ammont kontabbli ta' assi jiġi mnaqqas immedjatament għall-ammont li jista' jerġa' jiġi rkuprat jekk l-ammont miżmum tal-assi jkun akbar mill-ammont stmat li jista' jerġa' jiġi rkuprat tiegħu.

1.5.4. Investimenti

Investimenti f'Assoċjati u interessi f'Impriżi Konġunti

Investimenti f'assoċjati u interessi f'impriżi konġunti huma kontabilizzati bl-użu tal-metodu tal-ekwità.

Investimenti f'Fondi ta' Kapital tar-Riskju

Klassifikar u kejl

Investimenti f'Fondi ta' Kapital tar-Riskju huma klassifikati bħala assi disponibbli għall-bejgħ u għalhekk għandhom jintwerew skont il-valur ġust tagħhom bil-qligħ u t-telf li jirriżulta mill-bidliet fil-valur ġust (inklużi differenzi fit-traduzzjoni) rikonoxxuti fir-riżerva tal-valur ġust.

Kunsiderazzjonijiet tal-valur ġust

Ladarba m'għandhomx prezz tas-suq ikkwotat f'suq attiv u fl-assenza ta' teknika affidabbli oħra ta' valutazzjoni, investimenti f'Fondi ta' Kapital tar-Riskju huma stmati linja b'linja abbażi tal-inqas mill-prezz tax-xiri jew il-valur tal-assi netti (“NAV”) attribwibbli kif irrapurtati mill-amministratur tal-fondi sad-data tal-karta tal-bilanċ, li b'hekk teskludi kwalunkwe qligħ mhux realizzat li jista' jkun attribwit u li jista' jkun prevalenti fil-portafoll ta' investimenti ta' bażi. Investimenti fil-Fondi ta' Kapital tar-Riskju li ilhom jeżistu għal inqas minn sentejn mid-data tal-karta tal-bilanċ jiġu valutati fuq il-bażi tal-istess prinċipji, ħlief f'każ ta' telf mhux realizzat dovut biss għal spejjeż amministrattivi fejn, minħabba l-istadju bikri tal-portafoll tal-investiment ta' bażi, dan it-telf mhux realizzat mhuwiex qed jiġi meqjus.

B'dan il-metodu, il-valur ġust tal-investimenti f'Fondi tal-Kapital tar-Riskju jinkiseb bl-applikazzjoni tal-kunċett tal-Valur tal-Assi Netti (“NAV”) li impliċitament jassumi li jekk l-NAVs tal-fondi jistgħu jitqiesu bħala konformi mal-IAS 39, allura l-aggregazzjoni tal-NAVs tal-fondi kollha tkun hi nnifisha konformi mal-IAS 39.

Skont dan il-metodu, il-fondi huma kklassifikati fi tliet kategoriji:

— Kategorija I — fondi li adottaw ir-rekwiżiti tal-valur ġust tal-IAS 39.

— Kategorija II — fondi li adottaw linji gwida ta' valutazzjoni oħrajn (jiġifieri linji gwida ta' valutazzjoni tal-AFIC, tal-BVCA u tal-EVCA) jew standards li jistgħu jitqiesu li jikkonformaw mal-IAS 39.

— Kategorija III — fondi li ma adottawx ir-rekwiżiti tal-valur ġust tal-IAS 39 jew kwalunkwe linji ta' gwida ta' stima oħrajn li jikkonformaw mal-IAS 39.

Għall-Kategoriji I u II, gwadanji mhux realizzati li jirriżultaw mill-valutazzjoni tal-valur ġust huma rikonoxxuti fir-riżervi u telf mhux realizzat huwa stmat għal deterjorament sabiex jiġi ddeterminat jekk għandux jiġi rikonoxxut bħala telf ta' deterjorament fil-kont tar-riżultat ekonomiku jew bħala bidla fir-riżerva tal-valur ġust.

Il-valur ġust tal-NAV attribwibbli huwa ddeterminat billi wieħed japplika jew il-perċentwal tas-sehem mill-fond tal-Komunitajiet Ewropej għall-NAV rifless fl-aktar rapport reċenti jew, sa fejn hu disponibbli, il-valur eżatt tal-ishma fl-istess data, ippreżentat mill-Amministratur tal-Fondi rispettiv.

Investimenti li jaqgħu taħt il-kategorija III huma valutati skont kemm swew bit-tnaqqis tat-telf mid-deterjorament (għalkemm bħalissa m'huma miżmuma l-ebda investimenti ta' dan it-tip).

Strumenti finanzjarji

Klassifikazzjoni

Il-Komunitajiet Ewropej jikklassifikaw l-investimenti tagħhom fil-kategoriji li ġejjin: assi finanzjarji skont il-valur ġust minn qligħ jew telf; self u ammonti riċevibbli; investimenti li jinżammu sakemm jimmaturaw; u assi finanzjarji disponibbli għall-bejgħ. Il-klassifikazzjoni tal-investimenti hija ddeterminata mar-rikonoxximent inizjali u terġa' tiġi evalwata f'kull data tal-karta tal-bilanċ.

(i) Assi finanzjarji b'valur ġust minn qligħ jew telf

Din il-kategorija tinqasam f'żewġ sotto-kategoriji: assi finanzjarji miżmuma għan-negozju, u dawk stabbiliti b'valur ġust permezz ta' profitt jew telf mill-bidunett. L-assi finanzjarji huma kklassifikati f'din il-kategorija jekk ikunu akkwistati prinċipalment bl-iskop li jinbiegħu f'terminu qasir jew jekk ikun hekk indikat mill-Komunitajiet Ewropej. Id-derivattivi huma wkoll kategorizzati bħala miżmuma għal skopijiet ta' negozju sakemm ma jkunux jikkwalifikaw għall-hedge accounting. L-assi f'din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta tal-bilanċ.

(ii) Self u ammonti riċevibbli

Self u ammonti riċevibbli huma assi finanzjarji mhux derivattivi bi ħlasijiet fissi jew li jistgħu jiġu determinati li mhumiex ikkwotati f'suq attiv. Dawn jinħolqu meta l-Komunitajiet Ewropej jipprovdu flus, oġġetti jew servizzi direttament lil debitur bl-ebda intenzjoni li jinnegozjaw ir-riċevibbli. Huma inklużi fl-assi mhux kurrenti, minbarra fil-każ ta' maturitajiet ta' inqas minn 12-il xahar mid-data tal-karta tal-bilanċ.

(iii) Investimenti li jinżammu sal-maturità

Investimenti li jinżammu sal-maturità huma assi finanzjarji mhux derivattivi bi ħlasijiet fissi jew li jistgħu jiġu ddeterminati, u maturitajiet fissi li l-Komunitajiet Ewropej ikollhom l-intenzjoni u l-abilità li jżommu sakemm jimmaturaw. Matul din is-sena finanzjarja, il-Komunitajiet Ewropej ma żammewx investimenti f'din il-kategorija.

(iv) Assi finanzjarji disponibbli għall-bejgħ

Assi finanzjarji disponibbli għall-bejgħ huma assi mhux derivattivi li huma jew ikklassifikati f'din il-kategorija jew li mhumiex ikklassifikati fl-ebda waħda mill-kategoriji l-oħrajn. Huma inklużi fl-assi mhux kurrenti kemm-il darba l-Komunitajiet Ewropej ma jkollhomx il-ħsieb li jiddisponu mill-investiment fi żmien 12-il xahar mid-data tal-karta tal-bilanċ.

Rikonoxximent u valutazzjoni inizjali

Xiri u bejgħ ta' assi finanzjarji bil-valur ġust minn qligħ jew telf, dawk li jinżammu sal-maturità u dawk disponibbli għall-bejgħ jiġu rikonoxxuti fid-data tan-negozju — id-data li fiha l-Komunitajiet Ewropej jikkommettu ruħhom li jixtru jew ibigħu l-assi. Is-self huwa rikonoxxut meta l-flus jingħataw lil min jissellef. L-investimenti huma rikonoxxuti inizjalment bil-valur ġust flimkien mal-ispejjeż tat-tranżazzjoni għall-assi finanzjarji kollha li ma jkunux kontabilizzati bil-valur ġust minn qligħ jew telf. Assi finanzjarji kontabilizzati b'valur ġust minn qligħ jew telf huma rikonoxxuti inizjalment bil-valur ġust u l-ispejjeż tat-tranżazzjoni huma mniżżla fil-kont tar-riżultat ekonomiku.

Il-valur ġust ta' assi finanzjarji fir-rikonoxximent inizjali huwa normalment il-prezz tat-tranżazzjoni (jiġifieri l-valur ġust tal-konsiderazzjoni riċevuta). Madankollu, meta jingħata self fit-tul li m'għandux imgħax jew li għandu imgħax inqas mill-kundizzjonijiet tas-suq, il-valur ġust tiegħu jista' jkun stmat bħala l-valur preżenti tal-ħlasijiet futuri kollha skontati skont ir-rata ta' imgħax prevalenti fis-suq għal strument simili bi klassifika tal-kreditu simili.

Fil-każ ta' self lil uffiċjali mogħti mill-KEFA f'likwidazzjoni, jintuża l-prezz tat-tranżazzjoni bħala valur ġust inizjali indipendentement minn kull rata ta' imgħax preferenzjali li tingħata, għal raġunijiet prattiċi u fuq il-bażi ta' kunsiderazzjonijiet ta' materjalità.

L-investimenti ma jibqgħux rikonoxxuti meta jiskadu d-drittijiet li wieħed jirċievi flussi tal-flus mill-investimenti jew jiġu trasferiti u l-Komunitajiet Ewropej ikunu ttrasferew sostanzjalment r-riskji u l-benefiċji kollha tal-propjetà.

Valutazzjoni sussegwenti

Assi finanzjarji disponibbli għall-bejgħ u assi finanzjarji bil-valur ġust minn qligħ jew telf huma sussegwentement kontabilizzati skont il-valur ġust. Qligħ u telf li jseħħu minn bidliet fil-valur ġust tal-kategorija 'assi finanzjarji bil-valur ġust minn qligħ jew telf' huma inklużi fil-kont tar-riżultat ekonomiku fil-perjodu meta jseħħu.

Bidliet fil-valur ġust ta' titoli monetarji denominati f'munita barranija u kklassifikati bħala lesti għall-bejgħ li jirrigwardaw differenza fil-qlib huma rikonoxxuti fil-kont tar-riżultat ekonomiku. Bidliet fil-valur ġust ta' assi finanzjarji mhux monetarji kklassifikati bħala lesti għall-bejgħ huma rikonoxxuti fir-riżerva tal-valur ġust. Meta assi finanzjarji kklassifikati bħala lesti għall-bejgħ ikunu mibjugħa jew isofru deterjorament, l-aġġustamenti kumulattivi fil-valur ġust li qabel kienu rikonoxxuti fir-riżerva tal-valur ġust huma rikonoxxuti fil-kont tar-riżultat ekonomiku.

L-imgħax fuq assi finanzjarji lesti għall-bejgħ ikkalkulat bil-metodu ta' imgħax effettiv huwa rikonoxxut fil-kont tar-riżultat ekonomiku. Id-dividendi fuq strumenti azzjonarji lesti għall-bejgħ huma rikonoxxuti meta jiġi stabbilit id-dritt tal-Komunitajiet Ewropej li jirċievu ħlas.

Il-valuri ġusti ta' investimenti kkwotati fi swieq attivi huma bbażati fuq il-prezzijiet kurrenti tax-xiri. Jekk is-suq għal assi finanzjarji ma jkunx attiv (u għal titoli mhux ikkwotati), il-Komunitajiet Ewropej jistabbilixxu valur ġust billi jużaw tekniċi ta' stima. Dawn jinkludu l-użu ta' tranżazzjonijiet indipendenti (“arm's length”) riċenti, referenza għal strumenti oħrajn li huma sostanzjalment l-istess, analiżi tal-flussi tal-flus skontati, mudelli ta' prezzar ta' options u tekniki ta' stima oħrajn li huma komunement użati minn parteċipanti fis-suq.

Fil-każijiet fejn il-valur ġust ta' investimenti fi strumenti azzjonarji li m'għandhomx prezz tas-suq ikkwotat f'suq attiv ma jkunx jista' jiġi vvalutat b'mod li wieħed jista' jorbot fuqu, dawn l-investimenti huma vvalutati skont kemm jiswew bit-tnaqqis tat-telf minn deterjorament.

Self u ammonti riċevibbli u investimenti miżmuma sal-maturità jintwerew bil-prezz amortizzat bl-użu tal-metodu tal-imgħax effettivi. Fil-każ ta' self mogħti fuq fondi missellfa, il-metodu tal-imgħax effettiv jista' ma jiġix applikat separatament għall-għoti u teħid b'self, fuq il-bażi ta' kunsiderazzjonijiet ta' materjalità. L-ispejjeż tat-tranżazzjoni magħmula mill-Komunitajiet Ewropej u mbagħad iddebitati mill-ġdid lill-benefiċjarju tas-self huma direttament rikonoxxuti fil-kont tar-riżultat ekonomiku.

Deterjorament ta' assi finanzjarji

Ma' kull data tal-karta tal-bilanċ il-Komunitajiet Ewropej jagħmlu stima biex jaraw jekk hemmx evidenza oġġettiva li xi assi finanzjarju sofra deterjorament. Assi finanzjarji jkunu sofrew deterjorament, u b'hekk jiġġarrab telf minħabba d-deterjorament biss jekk ikun hemm evidenza oġġettiva ta' deterjorament bħala riżultat ta' avveniment jew avvenimenti li seħħew wara r-rikonoxximent inizjali tal-assi, u dak l-avveniment (jew avvenimenti) ta' telf ikollu impatt fuq il-flussi tal-flus futuri futuri stmati tal-assi finanzjarji li jistgħu jkunu stmati b'mod li wieħed jista' jorbot fuqu.

(i) Assi kontabilizzati bi prezz amortizzat

Jekk hemm evidenza oġġettiva li ġie mġarrab telf minħabba deterjorament fuq self u riċevibbli jew investimenti li jinżammu sal-maturità kontabilizzati bil-prezz ammortizzat, l-ammont tat-telf jiġi vvalutat bħala d-differenza bejn l-ammont kontabbli tal-assi u l-valur preżenti tal-flussi futuri stmati tal-flus (minbarra telfiet futuri tal-kreditu li ma ġġarrbux) imnaqqas bir-rata ta' imgħax effettiva oriġinali tal-assi finanzjarji. L-ammont kontabbli tal-assi jiġi mnaqqas u l-ammont tat-telf jiġi rikonoxxut fil-kont tar-riżultat ekonomiku. Jekk self jew investiment li jinżamm sal-maturità jkollu rata ta' imgħax varjabbli, ir-rata ta' skont għall-valutazzjoni ta' kwalunkwe telf minħabba deterjorament tkun ir-rata preżenti u effettiva ta' imgħax iddeterminata fil-kuntratt.

Il-kalkolu tal-valur preżenti tal-flussi tal-flus futuri stmati ta' assi finanzjarji kollateralizzati jirrifletti l-flussi tal-flus li jistgħu jirriżultaw minn għeluq bikri tal-assi bit-tnaqqis tal-ispejjeż għall-kisba u l-bejgħ tal-kollaterali, kemm jekk il-foreclosure ikun probabbli u kif ukoll jekk le.

Jekk, f'perjodu sussegwenti, l-ammont tat-telf minħabba deterjorament jonqos u dan it-tnaqqis ikun jista' jiġi relatat b'mod oġġettiv ma' avveniment li jseħħ wara li d-deterjorament kien rikonoxxut, it-telf minħabba deterjorament rikonoxxut preċedentement jiġi maqlub permezz tal-kont tar-riżultat ekonomiku.

(ii) Assi miżmuma b'valur ġust

Fil-każ ta' titoli azzjonarji klassifikati bħala disponibbli għall-bejgħ, tnaqqis sinifikanti jew fit-tul fil-valur ġust tat-titolu taħt il-prezz tiegħu jiġi kkunsidrat fid-determinazzjoni ta' jekk it-titoli ddeterjorawx. Jekk kwalunkwe evidenza ta' dan it-tip teżisti għal assi finanzjarji disponibbli għall-bejgħ, it-telf kumulattiv — ivvalutat bħala d-differenza bejn il-prezz tal-akkwist u l-valur ġust kurrenti, bit-tnaqqis ta' kwalunkwe telf minħabba deterjorament fuq dawk l-assi finanzjarji rikonoxxut preċedentement fil-kont tar-riżultat ekonomiku — huwa mnaqqas mir-riżervi u rikonoxxut fil-kont tar-riżultat ekonomiku. Telf minħabba deterjorament rikonoxxut fil-kont tar-riżultat ekonomiku fuq strumenti azzjonarji ma jkunx ikkanċellat permezz tal-kont tar-riżultat ekonomiku. Jekk, f'perjodu sussegwenti, il-valur ġust ta' strument ta' debitu kklassifikat bħala disponibbli għall-bejgħ jiżdied u ż-żieda tista' tkun relatata b'mod oġġettiv ma' avveniment li jkun seħħ wara li t-telf minħabba deterjorament kien rikonoxxut, it-telf minħabba deterjorament jiġi kkanċellat permezz tal-kont tar-riżultat ekonomiku.

1.5.5. Inventarji

L-inventarji huma rrappurtati skont l-inqas wieħed mill-valur tal-prezz tax-xiri u l-valur nett realizzabbli. Il-prezz huwa ddeterminat skont il-metodu tal-ewwel li jinxtara, l-ewwel li jinbiegħ (FIFO). L-ispiża tal-oġġetti lesti u tax-xogħol fl-idejn jinkludi l-ispejjeż tal-materja prima, xogħol dirett, spejjeż diretti oħrajn u spejjeż tal-produzzjoni marbuta (ibbażati fuq kapaċità operattiva normali). Il-valur nett realizzabbli huwa l-prezz tal-bejgħ stmat fil-kors normali tan-negozju, bit-tnaqqis tal-ispejjeż għat-tlestija u l-ispejjeż tal-bejgħ.

Meta inventarji jiġu miżmuma għad-distribuzzjoni mingħajr ħlas jew bi ħlas nominali, dawn jiġu vvalutati skont l-inqas mill-prezz tax-xiri u l-prezz kurrenti tas-sostituzzjoni. Il-prezz kurrenti tas-sostituzzjoni huwa l-prezz li l-Komunitajiet Ewropej iġarrbu kieku kellhom jakkwistaw l-assi fid-data tar-rappurtar.

1.5.6. Ammonti ta' prefinanzjament

Prefinanzjament huwa ħlas maħsub biex jipprovdi lill-benefiċjarju bi ħlas bil-quddiem ta' flus. Huwa jista' jinqasam f'numru ta' ħlasijiet fuq perjodu definit fil-ftehim partikolari ta' prefinanzjament. Is-somma jew il-ħlas bil-quddiem jitħallas lura jew jiġi użat għall-għan li għalih kien ipprovdut matul il-perjodu definit fil-ftehim. Jekk il-benefiċjarju ma jġarrabx spejjeż eliġibbli, għandu l-obbligu li jrodd lura l-prefinanzjament lill-Komunitajiet Ewropej. L-ammont tal-prefinanzjament jitnaqqas (kollu kemm hu jew parzjalment) meta jiġu aċċettati spejjeż eliġibbli u ammonti mogħtija lura.

Fl-aħħar tas-sena ammonti pendenti ta' prefinanzjament huma stmati bl-ammont(i) oriġinali mħallsa bit-tnaqqis ta': ammonti mogħtija lura, ammonti eliġibbli mgħoddija, ammonti eliġibbli stmati li għadhom mhumiex mgħoddija sal-aħħar tas-sena, u tnaqqis fil-valur.

L-imgħax fuq il-prefinanzjamenti huwa rikonoxxut hekk kif dan jiġi ggwadanjat skont id-dispożizzjonijiet tal-ftehim rilevanti. Stima tad-dħul mill-imgħaxijiet akkumulati, fuq il-bażi tal-aktar informazzjoni reċenti, issir fl-aħħar tas-sena u hija inkluża fil-karta tal-bilanċ. Garanziji relatati mal-ammonti tal-prefinanzjament huma żvelati barra mill-karta tal-bilanċ bħala assi kontinġenti.

1.5.7. Riċevibbli

Ir-riċevibbli huma miżmuma fl-ammont oriġinali nieqes it-tnaqqis fil-valur minħabba deterjorament. It-tnaqqis fil-valur minħabba deterjorament ta' riċevibbli jiġi stabbilit meta jkun hemm evidenza oġġettiva li l-Komunitajiet Ewropej mhux se jkunu jistgħu jiġbru l-ammonti kollha dovuti skont it-termini oriġinali tar-riċevibbli. L-ammont tat-tnaqqis fil-valur huwa d-differenza bejn l-ammont miżmum tal-assi u l-ammont li jista' jiġi rkuprat, li huwa l-valur preżenti tal-flussi tal-flus futuri mistennija, skontat bir-rata ta' imgħax tas-suq għal debituri simili. L-ammont tat-tnaqqis fil-valur huwa rikonoxxut fir-rendikont tal-kont tar-riżultat ekonomiku. Huwa rikonoxxut ukoll tnaqqis ġenerali tal-valur ta' 20 % fis-sena għal ordnijiet pendenti ta' rkupru li ma jkunux għadhom soġġetti għal tnaqqis speċifiku.

Ara wkoll in-nota 1.5.13 hawn taħt dwar it-trattament ta' dħul dovut rikonoxxut fl-aħħar tas-sena.

1.5.8. Flus u ekwivalenti

Il-flus u l-ekwivalenti huma definiti bħala assi għal perjodu qasir. Dawn jinkludu flus disponibbli, depożiti miżmuma mal-banek li jistgħu jiġu miġbuda bla dewmien, investimenti likwidi oħrajn ta' skadenza qasira b'maturitajiet oriġinali ta' tliet xhur jew inqas, u overdrafts bankarji. Overdrafts bankarji huma mniżżlin bħala obbligazzjonijiet finanzjarji taħt obbligazzjonijiet kurrenti fil-karta tal-bilanċ.

1.5.9. Benefiċċji tal-impjegati

L-obbligi tal-pensjoni

Il-Komunitajiet Ewropej joperaw pjanijiet ta' pensjoni b'benefiċċju definit. Pjan ta' benefiċċju definit huwa pjan ta' pensjoni li ġeneralment jiddefinixxi ammont li impjegat jirċievi meta jirtira, li ssoltu jiddependi fuq fattur wieħed jew aktar bħall-età, is-snin ta' servizz u l-kumpens. Filwaqt li l-persunal jikkontribwixxi mis-salarju terz ta' kemm hu mistenni li jiswew dawn il-benefiċċji, l-obbligazzjoni m'hijiex finanzjata.

L-obbligazzjoni rikonoxxuta fil-karta tal-bilanċ fir-rigward tal-pjanijiet ta' pensjoni b'benefiċċju definit hija l-valur preżenti tal-obbligu tal-benefiċċju definit sad-data tal-karta tal-bilanċ bit-tnaqqis tal-valur ġust tal-assi kollha tal-pjan. L-obbligu definit tal-benefiċċju huwa kkalkulat minn attwarji indipendenti li jużaw il-metodu ta' unità tal-kreditu stmat. Il-valur preżenti tal-obbligu tal-benefiċċju definit jiġi determinat billi l-ħruġ tal-flus stmat fil-futur jiġi skontat bl-użu ta' rati ta' imgħax ta' bonds ta' kwalità għolja maħruġa minn kumpaniji li huma denominati fil-munita li l-benefiċċji se jitħallsu biha, u li għandhom termini ta' maturità li joqorbu lejn it-termini tal-obbligazzjoni tal-pensjoni relatata.

Qligħ u telf attwarjali li jseħħu minħabba li jsiru aġġustamenti bbażati fuq l-esperjenza, u bidliet f'suppożizzjonijiet attwarjali huma rikonoxxuti immedjatament fil-kont tar-riżultat ekonomiku. Spejjeż ta' servizz mogħti fil-passat huma rikonoxxuti immedjatament fil-kont tar-riżultat ekonomiku, kemm-il darba l-bidliet fil-pjan tal-pensjoni jkunu marbuta mall-kundizzjoni li l-impjegati jibqgħu fis-servizz għal perjodu ta' żmien speċifikat (il-perjodu ta' assenjazzjoni). F'dan il-każ, l-ispejjeż tas-servizz mogħti fil-passat jiġu amortizzati fuq bażi tal-linja dritta waqt il-perjodu ta' assenjazzjoni.

Benefiċċji tal-mard wara l-irtirar

Il-Komunitajiet Ewropej jipprovdu benefiċċji tas-saħħa lill-impjegati permezz ta' rimborż tal-ispejjeż mediċi. Għall-amministrazzjoni ta' kuljum inħoloq fond (“RCAM”) separat. Jibbenefikaw mis-sistema kemm impjegati preżenti, kif ukoll pensjonanti, romol u l-benefiċjarji tagħhom.

Il-benefiċċji mogħtija lill-persuni “inattivi” (pensjonanti, orfni, eċċ.) huma klassifikati bħala “Benefiċċji tal-Impjegati ta' wara l-Impjieg”. Minħabba n-natura ta' dawn il-benefiċċji, huwa meħtieġ kalkolu attwarju. L-obbligazzjoni fil-karta tal-bilanċ hija ddeterminata b'mod simili bħal fil-każ ta' obbligi tal-pensjoni (ara hawn fuq).

1.5.10. Proviżjonijiet

Proviżjonijiet huma rikonoxxuti meta l-Komunitajiet Ewropej ikollhom obbligu preżenti legali jew kostruttiv b'konsegwenza ta' avvenimenti tal-imgħoddi, u b'hekk huwa probabbli li ħruġ ta' riżorsi jkun meħtieġ biex jitħallas l-obbligu, u l-ammont ikun jista' jiġi stmat b'mod li wieħed jista' jorbot fuqu. M'humiex rikonoxxuti proviżjonijiet għal telf operattiv fil-futur. L-ammont tal-proviżjoni huwa l-aħjar stima tal-ispejjeż mistennija li jkunu meħtieġa sabiex jitħallas l-obbligu preżenti sad-data tar-rappurtaġġ. Fejn id-dispożizzjoni tinvolvi għadd kbir ta' elementi, l-obbligu jiġi stmat billi wieħed jagħti piż lil kull riżultat possibbli skont il-probabbiltajiet assoċjati tagħhom (il-metodu tal-“valur mistenni”).

Fejn l-effett tal-valur taż-żmien tal-flus ikun materjali, l-ammont tal-proviżjon huwa l-valur preżenti tal-ispejjeż mistennija li jkunu meħtieġa biex jitħallas l-obbligu. Ir-rata ta' skont użata hija rata li tirrifletti stimi kurrenti tas-suq tal-valur taż-żmien tal-flus u r-riskji speċifiċi għall-obbligazzjoni imma mhux ir-riskji li għalihom ġew aġġustati l-estimi futuri tal-flussi tal-flus.

1.5.11. Obbligazzjonijiet finanzjarji

L-obbligazzjonijiet finanzjarji jinkludu fondi missellfa u obbligazzjonijiet miżmuma biex jiġu nnegozjati. Il-fondi missellfa jikkonsistu f'fondi missellfa minn istituzzjonijiet ta' kreditu u djun ipprovati minn ċertifikati. L-ammonti missellfa huma rikonoxxuti inizjalment skont il-valur ġust, li huwa r-rikavat mill-ħruġ tagħhom (valur ġust ta' kunsiderazzjoni riċevuta) nett mill-ispejjeż tat-tranżazzjoni mġarrba, imbagħad sussegwentement murija skont l-ispiża amortizzata bl-użu tal-metodu tal-imgħax effettiv; kwalunkwe differenza bejn rikavati, nett milll-ispejjeż tat-tranżazzjoni, u l-valur tar-rimborż hija rikonoxxuta fil-kont tar-riżultat ekonomiku matul il-perjodu tas-self/djun ipprovati minn ċertifikati li jużaw il-metodu ta' imgħax effettiv. Huma kklassifikati bħala obbligi mhux kurrenti, bl-eċċezzjoni ta' maturitajiet ta' inqas minn 12-il xahar wara d-data tal-karta tal-bilanċ. Fil-każ ta' self mogħti fuq fondi missellfa, il-metodu tal-imgħax effettiv jista' ma jiġix applikat separatament għall-għoti u teħid b'self, fuq il-bażi ta' kunsiderazzjonijiet ta' materjalità. L-ispejjeż tat-tranżazzjoni magħmula mill-Komunitajiet Ewropej u mbagħad iddebitati mill-ġdid lill-benefiċjarju tas-self huma direttament rikonoxxuti fil-kont tar-riżultat ekonomiku.

Obbligazzjonijiet miżmuma biex jiġu nnegozjati jinkludu derivattivi li ma jikkwalifikawx għal hedge accounting meta l-valur ġust tagħhom ikun negattiv. Huma jirċievu l-istess trattament kontabbli bħall-assi miżmuma biex jiġu nnegozjati, ara n-nota 1.5.4.

1.5.12. Ammonti pagabbli

Ammont sinifikattiv tal-pagabbli tal-Komunitajiet mhumiex marbuta max-xiri ta' oġġetti jew servizzi — iżda minflok huma talbiet għal pagamenti minn benefiċjarji ta' għotjiet jew fondi oħrajn tal-Komunitajiet li ma tħallsux. Dawn huma mniżżlin bħala pagabbli għall-ammont rikjest meta t-talba għal pagament tiġi riċevuta u, wara verifikazzjoni, aċċettata bħala eliġibbli mill-aġenti finanzjarji rilevanti. F'dan l-istadju, dawn huma stmati skont l-ammont aċċettat u eliġibbli.

Ammonti li għandhom jitħallsu u li jinħolqu mix-xiri ta' oġġetti u servizzi huma rikonoxxuti meta tiġi riċevuta l-fattura għall-ammont oriġinali u l-ispejjeż relevanti jitniżżlu fil-kontijiet meta l-provvisti jew servizzi jaslu u jkunu aċċettati mill-Komunitajiet Ewropej.

1.5.13. Dħul u spejjeż dovuti u differiti

Element kritiku fil-kontabilità bbażata fuq id-dovuti huwa l-eżerċizzju li jiġi assigurat li t-tranżazzjonijiet jiġu rreġistrati fis-sena kontabbli li jkunu marbuta magħha. Dan l-eżerċizzju jissejjaħ l-eżerċizzju tal-cut-off. B'mod partikolari għandha ssir valutazzjoni li tikkonċerna l-ispejjeż eliġibbli mġarrba minn benefiċjarji tal-fondi tal-Komunitajiet imma li għadhom mhumiex irrappurtati lill-Komunitajiet (ħlasijiet dovuti). Sabiex wieħed jasal għall-aħjar stima ta' dawn l-ammonti jiġu użati metodi differenti skont it-tip ta' attivitajiet u informazzjoni disponibbli. Bil-maqlub, xi ħlasijiet isiru fis-sena kurrenti għalkemm huma relatati ma' perjodi sussegwenti (ħlasijiet differiti) u dawk għandhom jiġu identifikati u inklużi fil-perjodu/i sussegwenti.

Skont ir-regoli tal-kontabilità tal-Komunitajiet Ewropej, it-tranżazzjonijiet u l-avvenimenti huma rikonoxxuti fid-dikjarazzjonijiet finanzjarji fil-perjodu li għandhom x'jaqsmu miegħu. Fi tmiem il-perjodu tal-kontabilità, l-ispejjeż dovuti huma rikonoxxuti abbażi tal-ammont stmat tal-obbligu tat-trasferiment tal-perjodu. Il-kalkolu tal-ispejjeż dovuti jsir skont il-linji gwida operattivi u prattiċi dettaljati maħruġa mill-Kummissjoni li għandhom il-mira li jiżguraw li d-dikjarazzjonijiet finanzjarji jagħtu stampa vera u ġusta.

Id-dħul għandu jkun kontabilizzat ukoll fil-perjodu li huwa relatat miegħu. Fl-aħħar tas-sena, jekk fattura ma tkunx għadha ntbagħtet u s-servizz ikun ingħata, jew il-provvisti ikunu ġew ipprovduti mill-Kummissjoni, jew ikun jeżisti ftehim kuntrattwali (jiġifieri, b'referenza għal trattat), jiġi rikonoxxut dħul dovut fid-dikjarazzjonijiet finanzjarji.

Minbarra dan, fi tmiem is-sena, jekk tinħareġ fattura iżda s-servizzi ma jkunux għadhom ingħataw jew l-oġġetti pprovduti jkunu għadhom ma ġewx ikkunsinjati, id-dħul jiġi diferit u rikonoxxut fil-perjodu sussegwenti tal-kontabilità.

1.6. KONT TAR-RIŻULTAT EKONOMIKU

1.6.1. Dħul

Dħul mhux mill-kambju

Dan jifforma l-maġġoranza ewlenija tad-dħul tal-Komunitajiet u jinkludi fil-biċċa l-kbira taxxi diretti u indiretti u ammonti ta' riżorsi proprji. Barra mit-taxxi, il-Komunitajiet Ewropej jistgħu wkoll jirċievu ħlasijiet minn partijiet oħrajn, bħal dazji, multi u donazzjonijiet.

Riżorsi bbażati fuq id-DGN u riżorsi mill-VAT

Ammonti riċevibbli u dħul relatat huma rikonoxxuti meta l-Komunitajiet Ewropej joħorġu sejħa għall-fondi lill-Istati Membri u jitolbu l-kontribuzzjoni tagħhom. Huma vvalutati skont “l-ammont imsejjaħ” tagħhom. Billi r-riżorsi mill-VAT u mid-DGN huma bbażati fuq stimi tad-data għas-sena baġitarja kkonċernata, dawn jistgħu jkunu riveduti sakemm toħroġ id-data finali mill-Istati Membri. L-effett ta' bidla fl-istima huwa inkluż meta jiġu determinati il-bilanċi pożittivi jew negattivi netti għal dak il-perjodu li fih tkun seħħet il-bidla.

Ir-riżorsi proprji tradizzjonali

Ammonti riċevibbli u dħul relatat huma rikonoxxuti meta d-dikjarazzjonijiet relevanti A ta' kull xahar (li jinkludu d-dazji miġbura u l-ammonti dovuti li huma ggarantiti u mhux kontestati) ikunu riċevuti mingħand l-Istati Membri. Fid-data tar-rappurtaġġ, id-dħul miġbur mill-Istati Membri għal dak il-perjodu iżda li jkun għadu mhux imħallas lill-Komunitajiet Ewropej huwa stmat u rikonoxxut bħala dħul dovut. Ir-rendikonti B ta' kull tliet xhur (li jinkludu dazji la miġbura u lanqas garantiti, kif ukoll ammonti garantiti li ġew ikkuntestati mid-debitur) riċevuti mill-Istati Membri huma rikonoxxuti bħala dħul bit-tnaqqis tal-ispejjeż tal-ġbir (25 %) li għalih huma intitolati. Barra minn hekk, tnaqqis fil-valur huwa rikonoxxut għall-ammont stmat tad-differenza fl-irkupru fil-kont tar-riżultat ekonomiku.

Multi

Ammonti riċevibbli u dħul relatat huma rikonoxxuti meta d-deċiżjoni tal-Komunitajiet li jimponu multa tkun ittieħdet u tkun ġiet innotifikata uffiċjalment lid-destinatarju. Jekk ikun hemm dubji dwar is-solvenza tal-impriża, għandu jiġi rikonoxxut tnaqqis fil-valur tal-intitolament. Wara d-deċiżjoni li tiġi imposta l-multa, id-debituri għandhom xahrejn mid-data tan-notifikazzjoni biex:

— jew jaċċettaw id-deċiżjoni, u b'hekk ikunu jridu jħallsu l-multa fiż-żmien stipulat u l-ammont ikun definittivament miġbur mill-Komunitajiet;

— jew ma jaċċettawx id-deċiżjoni, u f'dak il-każ jappellaw taħt il-liġi tal-Komunitajiet.

Madankollu, is-somma tal-multa għandha titħallas fiż-żmien stipulat ta' tliet xhur billi l-appell m'għandux l-effett ta' sospensjoni (Artikolu 242 tat-Trattat tal-KE). Id-debituri għandhom żewġ għażliet; jistgħu jħallsu l-multa provviżorjament jew jippreżentaw garanzija bankarja għall-ammont.

Jekk l-intrapriża tappella kontra d-deċiżjoni, u tkun diġà ħallset il-multa provviżorjament, l-ammont jiġi reġistrat bħala obbligazzjoni kontinġenti. Madankollu, billi appell tad-destinatarju kontra deċiżjoni tal-Komunitajiet m'għandux effett ta' sospensjoni, il-flus riċevuti jintużaw biex ineħħu l-ammont riċevibbli. Jekk tingħata garanzija minflok il-ħlas, il-multa tibqa' tingħadd bħala ammont riċevibbli, u l-garanzija tiddaħħal bħala assi kontinġenti.

Jekk ikun jidher probabbli li l-Qorti tal-Prima Istanza ma tkunx se tiddeċiedi favur il-Kummissjoni, tiġi rikonoxxuta proviżjoni sabiex tkopri r-riskju. Jekk minflok tkun ingħatat garanzija, allura l-ammont riċevibbli pendenti jkun imnaqqas kif meħtieġ. L-imgħax akkumulat riċevut mill-Komunitajiet Ewropej fuq il-kontijiet bankarji fejn ħlasijiet riċevuti jkunu depożitati huwa rikonoxxut bħala dħul, u kwalunkwe obbligazzjoni kontinġenti tiżdied skont dan.

Irkupru ta' spejjeż

Għal operazzjonijiet li jwasslu għal rimbors ta' spejjeż li qabel ikunu tħallsu mill-baġit Ewropew lil benefiċjarju finali, pajjiż terz jew Stat Membru, ordnijiet ta' rkupru huma stabbiliti u kontabilizzati kif ġej:

— Irkupru ta' spejjeż: Għal dawn it-tipi ta' rkupri, ir-regoli tal-kontabilità jitolbu li jekk ordni ta' rkupru tinħareġ fl-istess sena li fiha jsir il-ħlas oriġinali, hija għandha tirriżulta f'reċivibbli mill-benefiċjarju bi tnaqqis li jikkorrispondi magħha fl-ispejjeż ta' dik is-sena. Jekk, madankollu, l-ordni ta' rkupru tinħareġ f'sena oħra, hija tirriżulta f'riċevibbli u l-entrata li tikkorrispondi magħha tkun dħul fil-kont tar-riżultat ekonomiku (taħt l-intestatura “rkupru ta' spejjeż”) għal dik is-sena; jew

— Irkupru ta' ammonti tal-prefinanzjament: f'dan il-każ, l-ammont huwa inkluż taħt l-intestatura tal-prefinanzjament.

Dħul mill-kambju

Dħul mill-bejgħ ta' oġġetti huwa rikonoxxut meta r-riskju u l-benefiċċji sinifikanti tal-propjetà tal-oġġetti jiġu trasferiti lil min jixtri.

Dħul assoċjat ma' tranżazzjoni li tinvolvi l-forniment ta' servizzi huwa rikonoxxut b'referenza għall-istadju ta' kompletar tat-tranżazzjoni fid-data tar-rappurtaġġ.

Dħul u spejjeż minn imgħax

Dħul u spejjeż minn imgħax huma rikonoxxuti fil-kont tar-riżultat ekonomiku bl-użu tal-metodu ta' imgħax effettiv. Dan huwa metodu biex tiġi kkalkulata l-ispiża amortizzata ta' assi finanzjarja jew ta' obbligazzjoni finanzjarja, u biex jiġi allokat id-dħul mill-imgħax jew l-ispiża ta' imgħax matul il-perjodu rilevanti. Ir-rata effettiva tal-imgħax hija r-rata li tiskonta eżattament ħlasijiet ta' flus futuri stmati jew riċevuti fit-tul tal-ħajja mistennija tal-istrument finanzjarju (jew, fejn xieraq, perjodu iqsar) mill-ammont nett miżmum tal-assi finanzjarju jew tal-obbligazzjoni finanzjarja. Meta tiġi kkalkulata r-rata effettiva tal-imgħax, il-Komunitajiet Ewropej jistmaw il-flussi tal-flus billi jikkunsidraw it-termini kuntrattwali kollha tal-istrument finanzjarju (pereżempju, għażliet għall-ħlas bil-quddiem) imma ma jikkunsidrawx telfiet futuri tal-kreditu. Il-kalkolu jinkludi l-onorarji u l-punti kollha mħallsa jew riċevuti bejn partijiet fil-kuntratt li huma parti integrali mir-rata effettiva ta' imgħax, mill-ispejjeż tat-tranżazzjoni u mill-primjums jew l-iskonti l-oħrajn kollha.

Fil-każ ta' self mogħti fuq fondi missellfa, il-metodu tal-imgħax effettiv jista' ma jiġix applikat separatament għall-għoti u teħid b'self, fuq il-bażi ta' kunsiderazzjonijiet ta' materjalità. L-ispejjeż tat-tranżazzjoni magħmula mill-Komunitajiet Ewropej u mbagħad iddebitati mill-ġdid lill-benefiċjarju tas-self huma direttament rikonoxxuti fil-kont tar-riżultat ekonomiku.

Ladarba assi finanzjarju jew grupp ta' assi finanzjarji simili jkunu mnaqqsa bħala riżultat ta' telf minħabba deterjorament, id-dħul mill-imgħax ikun rikonoxxut bl-użu tar-rata ta' imgħax użata biex tiskonta l-flussi tal-flus futuri bl-iskop li jitkejjel it-telf minħabba deterjorament.

Dħul minn dividendi

Id-dħul minn dividendi huwa rikonoxxut meta jiġi stabbilit id-dritt li jiġi rċevut ħlas.

1.6.2. Infiq

Spejjeż tal-kambju li jinħolqu mix-xiri ta' oġġetti u servizzi huma rikonoxxuti meta l-provvisti jiġu fornuti lill-Komunitajiet Ewropej u aċċettati minnhom. Dawn jiġu vvalutati permezz tal-prezz oriġinali tal-fattura.

L-ispejjeż mhux tal-kambju huma speċifiċi għall-Komunitajiet Ewropej u jirrappreżentaw il-maġġoranza tal-ispejjeż tagħhom. Dawn huma marbuta ma' trasferimenti lil benefiċjarji u jistgħu jkunu ta' tliet tipi: intitolamenti, trasferimenti bi ftehim u għotjiet diskrezzjonali, kontribuzzjonijiet u donazzjonijiet.

It-trasferimenti huma rikonoxxuti bħala spejjeż matul il-perjodu li fih l-avvenimenti li jwasslu għat-trasferiment ikunu seħħew, bil-kondizzjoni li n-natura tat-trasferiment tkun permessa mir-regolament (ir-Regolament Finanzjarju, ir-Regolamenti tal-Persunal, jew regolament ieħor) jew ikun ġie ffirmat kuntratt li jawtorizza t-trasferiment; kull kriterju ta' eliġibbiltà jkun ġie ssodisfat mill-benefiċjarju; u tkun tista' ssir stima raġonevoli tal-ammont.

Meta kwalunkwe rikjesta għal ħlas jew pretensjoni ta' spiża tiġi riċevuta u tissodisfa l-kriterji ta' rikonoxximent, tiġi rikonoxxuta bħala spiża għall-ammont eliġibbli. Fl-aħħar tas-sena spejjeż eliġibbli mġarrba li jkunu diġà dovuti lill-benefiċjarji imma li jkunu għadhom mhux irrapportati jiġu stmati u reġistrati bħala spejjeż dovuti.

1.7. ASSI U OBBLIGAZZJONIJIET KONTINĠENTI

Assi kontinġenti

L-assi kontinġenti huwa assi possibbli li jirriżulta minn avvenimenti tal-imgħoddi u li l-eżistenza tiegħu tiġi kkonfermata biss meta jseħħu jew ma jseħħux avvenimenti jew avvenimenti li mhumiex ċerti fil-futur u li mhumiex totalment fil-kontroll tal-Komunitajiet Ewropej. Assi kontinġenti huma ddikjarati meta jkun probabbli d-dħul ta' benefiċċji ekonomiċi jew potenzjal ta' servizz.

L-assi kontinġenti huma eżaminati ma' kull data tal-karta tal-bilanċ sabiex ikun żgurat li l-iżviluppi jkunu riflessi kif xieraq fid-dikjarazzjonijiet finanzjarji. Jekk ikun hemm virtwalment ċertezza li se jkun hemm dħul ta' benefiċċji ekonomiċi jew potenzjal ta' servizz, u l-valur tal-assi ikun jista' jiġi mkejjel b'mod li wieħed ikun jista' joqgħod fuqu, l-assi u d-dħul relatat miegħu jiġu rikonoxxuti fid-dikjarazzjonijiet finanzjarji tal-perjodu li fih isseħħ il-bidla.

Obbligazzjonijiet kontinġenti

L-obbligazzjoni kontinġenti hija obbligu possibbli li jinħoloq minn avvenimenti tal-imgħoddi u li l-eżistenza tiegħu tiġi kkonfermata biss meta jseħħu jew ma jseħħux avveniment jew avvenimenti li mhumiex ċerti fil-futur u li mhumiex totalment fil-kontroll tal-Komunitajiet Ewropej; jew obbligu preżenti li jirriżulta minn avvenimenti tal-imgħoddi imma li ma jkunx rikonoxxut għax mhux probabbli li ħruġ ta' riżorsi li jinkorporaw benefiċċji ekonomiċi, jew potenzjal ta' servizz ikun meħtieġ biex jitħallas l-obbligu, jew, f'ċirkostanzi estremament rari fejn l-ammont tal-obbligu ma jkunx jista jiġi vvalutat b'mod suffiċjentement affidabbli.

L-obbligazzjoni kontinġenti hija ddikjarata, ħlief jekk il-possibbiltà ta' ħruġ ta' riżorsi li jinkorporaw benefiċċji ekonomiċi jew li jkollhom potenzjal ta' servizz tkun remota. Filwaqt li l-KE hija esposta għal xi riskji minħabba n-natura tal-attivitajiet ta' kuljum tagħha (pereżempju l-implimentazzjoni u l-infurzar tal-liġijiet u l-istandards tal-UE), u bħal ħafna entitajiet pubbliċi xi wħud minn dawn ir-riskji huma awto-assigurati, l-ebda obbligazzjoni kontinġenti ma hija ddikjarata sakemm ma jkunx seħħ avveniment speċifiku, ladarba sa dak il-punt, il-possibilità ta' ħruġ ta' riżorsi hija remota.

L-obbligazzjonijiet kontinġenti huma eżaminati f'kull data tal-karta tal-bilanċ biex ikun determinat jekk il-ħruġ ta' riżorsi li jinkorporaw benefiċċji ekonomiċi jew il-potenzjal ta' servizz ikunx sar probabbli. Jekk il-ħruġ ta' riżorsi li jinkorporaw benefiċċji ekonomiċi jew il-potenzjal ta' servizz ikunu meħtieġa għal oġġett li jiġi ttrattat bħala obbligazzjoni kontinġenti, tiġi rikonoxxuta proviżjoni fir-rendikonti finanzjarji tal-perjodu li fih isseħħ il-bidla fil-probabbiltà.

Impenji għal finanzjament futur

Impenn għal finanzjament futur jirrappreżenta impenn legali jew kostruttiv, normalment kuntrattwali, li l-Komunitajiet Ewropej daħlu fih u li jista' jitlob ħruġ ta' riżorsi fil-futur.

Garanziji

Il-garanziji huma assi jew obbligazzjonijiet possibbli li jirriżultaw minn avvenimenti tal-imgħoddi u li l-eżistenza tagħhom tiġi kkonfermata meta jseħħ jew ma jseħħx l-oġġett tal-garanzija. Il-garanziji għalhekk jikkwalifikaw bħala assi jew obbligazzjonijiet kontinġenti. Garanzija tkun imħallsa meta l-oġġett tal-garanzija ma jibqax jeżisti. Dan isir konkret meta jitwettqu l-kundizzjonijiet għat-talba għall-ħlas min-naħa tal-garanti.

2. NOTI MAL-KARTA TAL-BILANĊ

ASSI MHUX KURRENTI

2.1. ASSI INTANĠIBBLI

miljuni ta' EUR Ammont Ammont kontabbli gross fil- 31 ta' Diċembru 2006 82 Żidiet 22 Tnaqqis (2) Trasferimenti bejn kategoriji ta' assi 13 Bidliet oħra (10) Ammont kontabbli gross fil-31 ta' Diċembru 2007 105 Amortizzazzjoni akkumulata fil-31 ta' Diċembru 2006 45 Tnaqqis għal amortizzazzjoni għas-sena 11 Tnaqqis (2) Trasferimenti bejn kategoriji ta' assi 8 Bidliet oħra (1) Amortizzazzjoni akkumulata fil-31 ta' Diċembru 2007 61 AMMONT KONTABBLI NETT FIL-31 TA' DIĊEMBRU 2007 44 Ammont kontabbli nett fil-31 ta' Diċembru 2006 37

L-assi intanġibbli huma identifikabbli bħala assi mhux monetarji li m'għandhomx sustanza fiżika. Sabiex jikkwalifikaw għal rikonoxximent bħala assi, huma jridu jkunu kkontrollati mill-entità u jiġġeneraw benefiċċji ekonomiċi futuri għall-Komunitajiet Ewropej. L-ammonti jirrigwardaw primarjament is-softwer tal-kompjuter.

2.2. PROPJETà, IMPJANTI U TAGĦMIR

2.2.1. Art u bini

F'xi pajjiżi, il-valur tal-art ma jistax jiġi separat mill-valur tal-bini għax it-tnejn inxtraw flimkien bħala ħaġa waħda. Il-valur tal-art, li mhux suġġett għal deprezzament, mhux se jiġi vvalutat separatament sakemm dan ma jkunx meħtieġ, jiġifieri għal infiq sussegwenti bħall-kostruzzjoni ta' propjetà ġdida jew il-bejgħ parzjali.

2.2.2. Assi taħt kostruzzjoni

Fl-1 ta' Frar 2007 l-Kunsill iffirma l-kuntratt tal-akkwist tal-bini LEX għall-prezz finali ta' EUR 260 miljun. Il-valur relatat fil-31 ta' Diċembru 2006 inkluż taħt din l-intestatura ta' EUR 224 miljun ġie trasferit għal “Art u Bini” fl-2007. F'Ottubru 2004 il-Parlament iffirma kuntratt ta' kiri finanzjarju, bil-possibbiltà li jixtri, rigward kumpless ta' bini fi Brussell, li l-kostruzzjoni tiegħu bdiet fl-2004. F'Novembru 2004 sar l-ewwel ħlas bil-quddiem ta' EUR 40 miljun. Sakemm jiġi ffirmat ir-rapport ta' approvazzjoni temporanja l-Parlament għandu l-jedd li jagħmel pagamenti bil-quddiem addizzjonali u sal-31 ta' Diċembru 2007 tħallsu EUR 318 miljun, li jirriflettu x-xogħol li sar sa din id-data (mill-31 ta' Diċembru 2006 kienu tħallsu EUR 253 miljun).

PROPJETÀ, IMPJANTI U TAGĦMIR

miljuni ta' EUR Art u bini Impjanti u tagħmir Għamara u vetturi Hardware Other tangible assi Kirjiet finanzjarji Assi taħt kostruzzjoni Total Ammont kontabbli gross fil-31 ta' Diċembru 2006 3 580 331 181 427 110 1 926 483 7 038 Żidiet 54 34 10 64 15 16 76 269 Tnaqqis (2) (8) (6) (38) (10) 0 (1) (65) Trasferimenti bejn kategoriji ta' assi 227 (10) 3 (9) 3 0 (227) (13) Bidliet oħra 1 3 6 2 (3) 1 1 11 Ammont kontabbli gross fil-31 ta' Diċembru 2007 3 860 350 194 446 115 1 943 332 7 240 Deprezzament akkumulat fil-31 ta' Diċembru 2006 1 354 265 130 314 77 312 2 452 Deprezzament għas-sena 154 28 14 61 9 63 329 Tnaqqis (2) (8) (5) (36) (9) 0 (60) Trasferimenti bejn kategoriji ta' assi (7) 2 (7) 4 0 (8) Bidliet oħra 3 1 1 0 (1) 4 Deprezzament akkumulat fil-31 ta' Diċembru 2007 1 506 281 142 333 81 374 2 717 AMMONT KONTABBLI NETT FIL-31 TA' DIĊEMBRU 2007 2 354 69 52 113 34 1 569 332 4 523 Ammont kontabbli nett fil-31 ta' diċembru 2006 2 226 66 51 113 33 1 614 483 4 586

Spejjeż li għadhom iridu jitħallsu fir-rigward ta' kirjiet finanzjarji u intitolamenti simili kif murija fl-obbligazzjonijiet għat-tul u għal żmien qasir fil-karta tal-bilanċ (ara wkoll in-noti E.2.15 u E.2.18.1). Dawn jinqasmu kif ġej:

KIRJIET FINANZJARJI

miljuni ta' EUR Deskrizzjoni Spejjeż kumulattivi (A) Ammonti futuri li għandhom jitħallsu Valur Totali Nefqa sussegwenti fuq assi Valur tal-assi Deprezzament Ammont kontabbli nett < 1 sena > 1 sena > 5 snin Obbligazzjoni totali (B) A+B (C) A+B+C (E) A+B+C+E Art u bini 328 28 159 1 349 1 536 1 864 61 1 925 (372) 1 553 Assi tanġibbli oħra 3 4 11 0 15 18 0 18 (2) 16 Total fil-31.12.2007 331 32 170 1 349 1 551 1 882 61 1 943 (374) 1 569 Total sal- 31.12.2006 304 28 143 1 391 1 562 1 866 60 1 926 (312) 1 614

2.3. INVESTIMENTI FIT-TUL

miljuni ta' EUR Nota Bilanċ fil-31.12.2007 Bilanċ fil-31.12.2006 Investiment f'Assoċjati 2.3.1 246 208 Interess f'Impriżi konġunti: 2.3.2 32 62 Il-Fond ta' Garanzija 2.3.3 1 149 1 371 Assi disponibbli għall-bejgħ 2.3.4 533 495 Assi miżmuma biex jiġu nnegozjati 2.3.4 13 21 Investimenti Totali 1 973 2 157

Din l-intestatura tkopri investimenti magħmula bil-ħsieb li jiġu stabbiliti konnessjonijiet permanenti u appoġġ għall-attivitajiet tal-Komunitajiet Ewropej. Hija tinkludi wkoll l-assi netti tal-Fond ta' Garanzija.

2.3.1. Investimenti f'assoċjati: EIF

miljuni ta' EUR Ammont Ammont fil-31 ta' Diċembru 2006 208 Akkwisti 31 Sehem mill-bilanċ pożittiv/(negattiv) nett 13 Movimenti oħra ta' ekwità (dividendi) (6) Ammont fil-31 ta' Diċembru 2007 246

Il-Fond Ewropew għall-Investiment (EIF) huwa l-istituzzjoni finanzjarja tal-Unjoni Ewropea li tispeċjalizza fil-kapital tar-riskju u fil-garanziji għall-SMEs. Taħt id-Deċiżjoni tal-Kunsill tas-6 ta' Ġunju 1994, il-Komunitajiet Ewropej, irrappreżentati mill-Kummissjoni, issottoskrivew għal total ta' 600 miljun ECU mill-kapital tal-EIF, li huma 600 sehem jew 30 % tal-kapital tal-EIF. Fil-31 ta' Diċembru 2006 il-Kummissjoni kienet ħallset il-kapital imsejjaħ kollu, li kien jammonta għal 20 % tal-kapital totali ta' dak iż-żmien, filwaqt li s-sehem tagħha mill-kapital mhux imsejjaħ (80 %) kien jammonta għal EUR 480 miljun.

Id-Deċiżjoni tal-Kunsill 2007/247/KE tad-19 ta' April 2007 ddeċidiet dwar il-parteċipazzjoni tal-Komunitajiet fiż-żieda tal-kapital tal-EIF. Għalhekk, wara din id-deċiżjoni, matul l-2007, il-Kummissjoni ssottoskriviet għal 91 sehem minn total ta' 770 sehem maħruġ. Il-KE ssottoskriviet għal ammont nominali totali ta' EUR 91 miljun, li minnhom tħallsu 20 % tal-ammont nominali (EUR 18 miljun) u primjum fuq l-ishma ta' EUR 12-il miljun. Il-primjum tal-ishma ġie stabbilit billi ġie determinat il-prezz il-ġdid tal-ishma abbażi tal-Valur tal-Assi Netti għal kull sehem fil-31 ta' Diċembru 2006. Fil-31 ta' Diċembru 2007 l-Kummissjoni ssottoskriviet għal ammont totali ta' EUR 691 miljun (minn EUR 2 770 miljun) tal-kapital azzjonarju tal-EIF. Dan jirrappreżenta 24,95 % tal-kapital totali tal-ishma tal-EIF. Il-Kummissjoni ħallset 20 %, u l-bilanċ li ma ssejjaħx kien jikkorrispondi għal ammont ta' EUR 553 miljun fil-31 ta' Diċembru 2007.

Skont f